
Muutettu ehdotus

EUROOPAN PARLAMENTIN JA NEUVOSTON DIREKTIIVI

ihmisille tarkoitettuja lääkkeitä koskevista yhteisön säännöistä annetun direktiivin 2001/83/EY muuttamisesta

Muutettu ehdotus

EUROOPAN PARLAMENTIN JA NEUVOSTON DIREKTIIVI

eläinlääkkeitä koskevista yhteisön säännöistä annetun direktiivin 2001/82/EY muuttamisesta

(komission EY:n perustamissopimuksen 250 (2) artiklan nojalla esittämät)

2001/0253 (COD)

Muutettu ehdotus

EUROOPAN PARLAMENTIN JA NEUVOSTON DIREKTIIVI

ihmisille tarkoitettuja lääkkeitä koskevista yhteisön säännöistä annetun direktiivin 2001/83/EY muuttamisesta

(ETA:n kannalta merkityksellinen teksti)

1. Tausta

Ehdotus KOM(2001) 404 lopullinen – 2001/0253 (COD) 
toimitettu neuvostolle ja Euroopan parlamentille
perustamissopimuksen 175 artiklan 1 kohdan mukaisesti:
26. marraskuuta 2001

Euroopan talous- ja sosiaalikomitean lausunto:
18. syyskuuta 2002

Euroopan parlamentin lausunto, ensimmäinen käsittely:
23. lokakuuta 2002
2. Komission ehdotuksen tavoite

Asetuksessa 2309/93 säädetään mahdollisuudesta arvioida lääkkeitä koskevia yhteisön luvananto- ja valvontamenettelyjä, jotka tulivat voimaan vuonna 1995. Kun otetaan huomioon vuosina 1995‑2000 kertynyt kokemus ja lääkkeiden markkinoille saattamista koskevien lupien myöntämistä koskevien menettelyjen toiminnasta annetun komission kertomuksen sisältö (KOM (2001) 606 lopullinen, 23.10.2001), on ilmennyt tarvetta mukauttaa asetusta 2309/93 sekä ihmisille tarkoitettuja lääkkeitä ja eläinlääkkeitä koskevista yhteisön säännöistä annettuja direktiivejä 2001/83/EY ja 2001/82/EY. 

Erityisen merkittäviksi ovat nousseet seuraavat neljä yleistä päätavoitetta: 

(1) taataan kansanterveyden suojelun korkea taso etenkin asettamalla potilaiden saataville mahdollisimman nopeasti innovatiivisia ja turvallisia valmisteita sekä tehostamalla markkinoiden valvontaa aiempaa parempien valvonta- ja lääkevalvontamenettelyjen myötä,
(2) saatetaan päätökseen lääkevalmisteiden sisämarkkinoiden toteutuminen ottaen huomioon maailmanlaajuistumisen näkökulma sekä vahvistetaan sellainen sääntelykehys, jolla edistetään Euroopan teollisuuden kilpailukykyä,
(3) vastataan Euroopan unionin tulevan laajentumisen haasteisiin,
(4) järkeistetään ja yksinkertaistetaan järjestelmää parantamalla sen yleistä johdonmukaisuutta, näkyvyyttä ja menettelyjen avoimuutta. 
Eläinlääkkeiden osalta ehdotuksissa on tarkoitus ottaa erityisesti huomioon eläinlääkkeiden saatavuuteen liittyvä ongelma.

3. Komission lausunto parlamentin tekemistä tarkistuksista

3.1. Komission hyväksymät tarkistukset: 2, 13, 24, 25, 33, 35, 42, 43, 44, 47, 48, 50, 57, 58, 61, 67, 68, 70, 82, 83, 84, 88, 89, 93, 97, 110, 120 (ensimmäinen osa), 125, 130 ja 158.

Komissio voi hyväksyä seuraavat tarkistukset siinä muodossa kuin Euroopan parlamentti on niitä ehdottanut. 

· Tarkistus 2, jolla lisätään johdanto-osan 2 kappaleeseen viite lääkkeiden "turvalliseen" liikkuvuuteen:

"Johdanto-osan 2 kappale:

Yhteisön lainsäädäntö on tärkeä välivaihe ihmisille tarkoitettujen lääkkeiden vapaan ja turvallisen liikkuvuuden tavoitteen saavuttamisessa ja esteiden poistamisessa näiden lääkkeiden kaupalta. Saatujen kokemusten perusteella uudet toimenpiteet ovat kuitenkin tarpeen vielä olemassa olevien esteiden poistamiseksi vapaalta liikkuvuudelta."

· Tarkistus 13, jolla poistetaan "radionuklidien valmistussarjan" määritelmästä sana "radionuklidi". Yhtenäisyyden säilyttämiseksi direktiivin eräiden säännösten kanssa on tarpeen yhtenäistää 6 artiklan 2 kohdan ja 7 artiklan säännökset:

"1 artiklan 8 alakohdan otsikko:

8) valmistussarjalla.

6 artiklan 2 kohta:

2. Edellä 1 kohdassa tarkoitettu lupa vaaditaan myös radionuklidien generaattoreita, valmistesarjoja, radionuklidien esiastetyyppisiä radiofarmaseuttisia valmisteita ja teollisesti valmistettuja radiofarmaseuttisia valmisteita varten.

7 artikla:

Markkinoille saattamista koskevaa lupaa ei kuitenkaan vaadita käyttöhetkellä valmistettavaa radiofarmaseuttista lääkettä varten, jonka valmistaa henkilö tai laitos, jolla kansallisen lainsäädännön mukaan on oikeus käyttää tällaisia valmisteita valmistajan ohjeiden mukaisesti hyväksytyssä terveydenhuollon laitoksessa ja käyttäen ainoastaan luvallisia radionuklidien generaattoreja, valmistesarjoja tai radionuklidien esiasteita."

· Tarkistus 24, jolla vahvistetaan keinoja vastata bioteorrorihyökkäyksiin:

"5 artikla:

1. Jäsenvaltio voi voimassa olevan lainsäädännön mukaisesti ja täyttääkseen erityiset tarpeet olla soveltamatta tämän direktiivin säännöksiä lääkkeeseen, joka on valmistettu laillistetun terveydenhuollon ammattihenkilön antamien laatuvaatimusten mukaisesti ja tarkoitettu hänen välittömällä henkilökohtaisella vastuullaan yksittäiselle potilaalle, ja joka toimitetaan vilpittömässä mielessä vapaaehtoisesti tehtyä tilausta vastaan, sanotun kuitenkaan rajoittamatta asetuksen [(ETY) N:o 2309/939] soveltamista.

2. Jäsenvaltiot voivat myöntää väliaikaisen luvan sellaisen lääkkeen jakeluun, jolla ei ole markkinoille saattamista koskevaa lupaa, haitallisen taudinaiheuttajan epäillyn tai todetun leviämisen estämiseksi.

Sanotun kuitenkaan rajoittamatta 1 kohdan säännösten soveltamista, jäsenvaltioiden on toteutettava toimia markkinoille saattamista koskevan luvan haltijoiden, valmistajien ja terveydenhuollon ammattihenkilöstön vapauttamiseksi rikosoikeudellisesta, siviilioikeudellisesta ja hallinnollisesta vastuusta kaikkien lääkkeen käyttöön liittyvien seurausten osalta käytettäessä lääkettä muuhun kuin hyväksyttyihin käyttötarkoituksiin tai käytettäessä lääkettä, jolla ei ole markkinoille saattamista koskevaa lupaa, silloin kun toimivaltainen viranomainen suosittaa tätä käyttöä haitallisen taudinaiheuttajan epäillyn tai todetun leviämisen estämiseksi. Näitä säännöksiä sovelletaan riippumatta siitä, oliko kyse jäsenvaltion vai yhteisön myöntämästä luvasta."
· Tarkistus 25, joka koskee lääkkeen koostumusta koskevia asiakirjoja, jotka hakijan on toimitettava:

"8 artiklan 3 kohdan c alakohta: 

c) Kaikkien lääkkeen aineiden koostumus laadun ja määrän osalta ja yhteisen kansainvälisen nimistön mukainen nimi, kun sellainen on lääkkeellä olemassa, tai kansainvälisesti hyväksytty kemiallinen nimi;"

· Tarkistus 33, jonka mukaan hakijan on toimitettava asiakirjoja sen osoittamiseksi, että tämä pystyy täyttämään tietyt lääkevalvontaa koskevat velvoitteet:

"8 artiklan 3 kohdan n alakohta:

n) Todistus siitä, että hakijalla on käytettävissään lääkevalvonnasta vastaava pätevä henkilö sekä tarvittavat järjestelmät kaikista epäillyistä, yhteisössä tai jossakin kolmannessa maassa ilmenneistä epätoivotuista vaikutuksista ilmoittamiseksi;"
· Tarkistus 35, jolla täsmennetään, että 11 vuoden tietosuoja-aika on enimmäisaika:

"10 artiklan 1 kohdan toinen alakohta:

Ensimmäisessä alakohdassa tarkoitettua 10 vuoden jaksoa pidennetään enintään 11 vuoteen, jos markkinoille saattamista koskevan luvan haltija saa mainitun 10 vuoden jakson ensimmäisten kahdeksan vuoden aikana luvan yhdelle tai useammalle uudelle terapeuttiselle käyttötarkoitukselle, joiden on voitu luvan saamiseksi tehdyssä tieteellisessä arvioinnissa katsoa tuovan huomattavaa kliinistä hyötyä verrattuna olemassa oleviin hoitomuotoihin."

· Tarkistus 42, jonka mukaan tuotteen ominaisuuksia koskevan yhteenvedon on sisällettävä tietyt tiedot määrätyssä järjestyksessä:

"11 artiklan johdantokappale:

Tuotteen ominaisuuksia koskevassa yhteenvedossa tulee olla alla mainitussa järjestyksessä seuraavat tiedot:"
· Tarkistus 43, jolla palautetaan "pääasialliset yhteensopimattomuudet" tuotteen ominaisuuksia koskevaan yhteenvetoon lääkkeiden tietoja koskevassa jaksossa:

"11 artiklan 6 kohdan 6.1 a alakohta:

6.1 a pääasialliset yhteensopimattomuudet"
· Tarkistus 44, jolla lisätään säännös, jonka mukaan ennen joulukuuta 1993 luvan saaneita tai rekisteröityjä homeopaattisia lääkkeitä ei tarvitse päivittää uuden lainsäädännön mukaisesti:

"13 artiklan 1 kohta: 

1. Jäsenvaltioiden on varmistettava, että yhteisössä valmistetut ja markkinoille saatettavat homeopaattiset lääkkeet on rekisteröity tai niille on myönnetty lupa 14, 15 ja 16 artiklan mukaisesti paitsi jos nämä lääkkeet on rekisteröity tai niille on myönnetty lupa 31 päivään joulukuuta 1993 asti kansallisen lainsäädännön mukaisesti. Jäsenvaltioiden on otettava asianmukaisesti huomioon toisen jäsenvaltion jo tekemät rekisteröinnit tai myöntämät luvat."

· Tarkistus 47, joka koskee homeopaattisen lääkkeen yksinkertaistettua rekisteröintiä varten toimitetttavia hakemusasiakirjoja:

"15 artiklan toinen luetelmakohta:

- hakemusasiakirjat, jotka kuvaavat kuinka homeopaattinen kanta tai homeopaattiset kannat saadaan ja tarkastetaan ja jotka perustelevat sen/niiden homeopaattisen käytön riittävän kirjallisuuden pohjalta;"

· Tarkistus 48, joka koskee homeopaattisen lääkkeen yksinkertaistettua rekisteröintiä koskevassa hakemuksessa annettavia tietoja. On hyväksyttävää poistaa viittaus laimennusmenetelmään. 

"15 artiklan kolmas luetelmakohta:

- valmistus- ja tarkastusasiakirjat jokaiselle lääkemuodolle sekä kuvaus potensointimenetelmästä;"
· Tarkistus 50, jolla lisätään korjaus 8 artiklan 3 kohtaan tehtyyn viittaukseen:

"18 artikla:

Jos jäsenvaltiolle ilmoitetaan 8 artiklan 3 kohdan l alakohdan mukaisesti, että toinen jäsenvaltio on antanut luvan lääkkeelle, josta on jätetty lupahakemus asianomaisessa jäsenvaltiossa, sen on evättävä lääkkeen markkinoille saattamista koskeva lupahakemus, jollei sitä ole jätetty 27–39 artiklan säännösten mukaisesti."”

· Tarkistukset 57 ja 58, jotka koskevat markkinoille saattamista koskevan luvan voimassaolon lakkaamista, jos luvan saanutta lääkettä ei tosiasillisesti saateta markkinoille:

"24 artiklan 2 ja 3 kohta:

2. Lupa, joka ei johda luvan saaneen lääkkeen tosiasialliseen markkinoille saattamiseen jäsenvaltiossa kolmen vuoden kuluessa sen myöntämisestä, lakkaa olemasta voimassa.

Poikkeuksellisissa olosuhteissa ja kansanterveydellisistä syistä toimivaltainen viranomainen voi sallia poikkeuksen edellisen alakohdan säännöksistä. Poikkeus on perusteltava asianmukaisesti.

3. Siinä tapauksessa, että aiemmin jäsenvaltiossa markkinoille saatettu luvan saanut lääke ei enää tosiasiallisesti ole markkinoilla tässä jäsenvaltiossa kolmena peräkkäisenä vuotena, kyseiselle lääkkeelle annettu lupa lakkaa olemasta voimassa.

Poikkeuksellisissa olosuhteissa ja kansanterveydellisistä syistä toimivaltainen viranomainen voi sallia poikkeuksen edellisen alakohdan säännöksistä. Poikkeus on perusteltava asianmukaisesti."
· Tarkistus 61, jonka mukaan koordinointiryhmän työjärjestys julkaistaan:

"27 artiklan 3 kohta:

3. Koordinointiryhmä vahvistaa työjärjestyksensä, joka tulee voimaan komission annettua asiasta myönteisen lausunnon. Työjärjestys julkaistaan.”

· Tarkistus 67, jonka tarkoituksena on säätää, että komitea nimittää esittelijän kysymysten tutkimiseksi:

"32 artiklan 2 kohta:

2. Kysymyksen tutkimiseksi komitea nimeää yhden jäsenistään esittelijäksi. Komitea voi myös nimetä riippumattomia asiantuntijoita neuvomaan erityisasioissa. Nimetessään näitä asiantuntijoita komitea määrittelee heidän tehtävänsä ja vahvistaa määräpäivän tehtävien suorittamiselle."

· Tarkistus 68, jonka mukaan komitea täsmentää määräajan, jossa hakija voi antaa selvityksen:

"32 artiklan 3 kohdan ensimmäinen alakohta:

3. Ennen lausunnon antamista komitea tarjoaa markkinoille saattamista koskevan luvan hakijalle tai haltijalle mahdollisuuden antaa selvitys kirjallisesti tai suullisesti komitean täsmentämässä määräajassa."
· Tarkistus 70, jolla lyhennetään aikaa, joka komissiolla on päätösluonnoksen laatimiseen, 30 päivästä 15 päivään:

"33 artiklan ensimmäinen kohta:

Komissio valmistelee hakemusta koskevan päätösluonnoksen lausunnon vastaanottamista seuraavien 15 päivän aikana, ottaen huomioon yhteisön oikeuden säännökset."

· Tarkistus 82, jolla pakkausselosteeseen lisätään nimenomainen kehotus kääntyä terveydenhuollon ammattihenkilöstön puoleen tietyissä tilanteissa:

"59 artiklan 1 kohdan e alakohdan viii alakohta:

viii) nimenomainen kehotus kääntyä lääkärin tai apteekin puoleen tuotteen käytön selvittämiseksi;"
· Tarkistus 83, jonka tarkoituksena on lisätä pakkausselosteeseen sisällytettäviin pakollisiin tietoihin viite valmistajaan:

"59 artiklan 1 kohdan f alakohdan vi a alakohta:

vi a) valmistajan nimi ja osoite;"

· Tarkistus 84, joka koskee pakkausselosteen luettavuuden ja selkeyden arviointia:

"59 artiklan 3 kohta:

3. Pakkausselosteen luettavuus, selkeys ja käytön helppous potilaan kannalta on arvioitava yhteistyössä kohderyhminä olevien potilaiden kanssa."
· Tarkistus 88, joka koskee lääkepullon valmistajan tietoja:

"66 artiklan 3 kohdan neljäs luetelmakohta:

- valmistajan nimi ja osoite"
· Tarkistus 89, joka koskee homeopaattisten lääkkeiden merkintöjä:

"68 artikla:

Homeopaattiset lääkkeet on varustettava tämän osaston mukaisesti potensoidun luonteen mainitsevin, selkein ja helposti luettavin merkinnöin, ja niiden on oltava tunnistettavissa tästä merkinnästä, sanotun kuitenkaan rajoittamatta 69 artiklan säännösten soveltamista."
· Tarkistus 93, jolla muutetaan VII osaston otsikko:

"VII osasto:

Lääkkeiden tukkukauppa"

· Tarkistus 97, jolla laajennetaan VII osasto koskemaan kaikkia homeopaattisia lääkkeitä poistamalla sanat "lukuun ottamatta 14 artiklan 1 kohdassa tarkoitettuja":

"85 artikla:

Tämän osaston säännöksiä sovelletaan homeopaattisiin lääkkeisiin."
· Tarkistus 110, jolla täsmennetään mainonnan käsitettä ammatillisissa tai tieteellisissä tarkoituksissa järjestetyissä kokouksissa:

"95 artikla:

Mitä 94 artiklan 1 kohdassa säädetään, ei estä vieraanvaraisuuden tarjoamista, suoraan tai välillisesti, puhtaasti ammatillisissa tai tieteellisissä tarkoituksissa järjestetyissä tapahtumissa; tällaisen vieraanvaraisuuden on aina oltava tiukasti rajoitettu kokouksen tieteelliseen päätarkoitukseen, eikä sitä saa ulottaa muihin kuin terveydenhuollon ammattihenkilöstöön."
· Tarkistuksen 120 enimmäinen osa, jolla täsmennetään säännöllisten turvallisuuskatsausten esittämisväliä:

"104 artiklan 6 kohta:

6. Jos muita vaatimuksia ei ole asetettu markkinoille saattamista koskevan luvan antamisen edellytykseksi tai 106 artiklan 1 kohdassa tarkoitetuissa ohjeissa luvan antamisen jälkeen, kaikki epätoivottuja vaikutuksia koskevat tiedot on toimitettava toimivaltaisille viranomaisille säännöllisten turvallisuuskatsausten muodossa joko viipymättä pyynnöstä tai seuraavin määräajoin: joka kuudes kuukausi ensimmäisen kahden vuoden ajan ensimmäisestä markkinoille saattamisesta, vuosittain seuraavien kahden vuoden ajan ja tämän jälkeen kolmen vuoden välein. Säännöllisten turvallisuuskatsauksien on sisällettävä tieteellinen arviointi lääkkeen eduista ja vaaroista."

· Tarkistus 125, joka koskee toimivaltaisten viranomaisten mahdollisuutta suorittaa tarkastuksia ilman ennakkoilmoitusta:

"111 artiklan 1 kohdan toinen alakohta:

Toimivaltainen viranomainen voi myös ilman ennakkoilmoitusta suorittaa tarkastuksia lääkkeen valmistuksessa lähtöaineina käytettävien vaikuttavien aineiden valmistajien sekä markkinoille saattamista koskevan luvan haltijoiden luona, kun viranomaisella on vakavia perusteita epäillä, että 47 artiklassa tarkoitettuja vaatimuksia ei ole noudatettu. Näitä tarkastuksia voidaan tehdä myös jäsenvaltion, komission tai viraston pyynnöstä."

· Tarkistus 130, jonka mukaan pysyvän komitean työjärjestys julkaistaan:

"121 artiklan 5 kohta:

5. Pysyvä komitea vahvistaa työjärjestyksensä. Työjärjestys julkaistaan."
· Tarkistus 158, jonka mukaan homeopaattisen lääkkeen tieteellistä nimeä voidaan täydentää, muttei korvata kuvitteellisella nimellä:

"69 artiklan 1 kohdan ensimmäinen luetelmakohta:

- kannan tai kantojen tieteellinen nimi, jota seuraa laimennusaste, 1 artiklan 5 kohdan mukaisesti käytetyn farmakopean tunnuksia käyttäen; jos homeopaattisessa lääkkeessä on useita kantoja, voidaan kantojen tieteellistä nimeä pakkausmerkinnöissä täydentää kuvitteellisella nimellä,"

3.2. Komission osittain tai periaatteessa hyväksymät tarkistukset: 3, 5, 8, 11, 12, 14, 15, 18, 27, 30, 31, 32, 36, 40, 46 (ensimmäinen osa), 51, 52, 53 (ensimmäinen osa), 55, 60, 63, 66, 69, 71 (toinen osa), 80, 85, 86, 91, 92 (2. osa), 94, 95, 98, 99, 104, 106, 108, 114, 116 (ensimmäinen osa), 121, 122, 140, 151, 156, 159, 167, 168, 185, 186 ja 191.

Komissio voi hyväksyä periaatteessa seuraavat tarkistukset: 
· Tarkistus 3, jolla lisätään johdanto-osan 3 kappaleeseen viittaus korkeatasoiseen kansanterveyden suojeluun:

"Johdanto-osan 3 kappale:

Sisämarkkinoiden toiminnan edistämiseksi on siis tarpeen lähentää kansallisia lakeja, asetuksia ja hallinnollisia määräyksiä, joiden sisältämät keskeiset periaatteet eroavat toisistaan, sanotun kuitenkaan rajoittamatta ihmisten terveyden korkeatasoisen suojelun tavoitetta."

· Tarkistukset 5 ja 32, jotka koskevat tarvetta täyttää asianmukaiset eettiset kriteerit kaikkien uutta lääkettä varten tehtyjen kliinisten kokeiden osalta. On muistettava, että nämä kriteerit on jo tehty pakollisiksi direktiivillä 2001/20/EY, joten vastaava säännös direktiivissä 2001/83/EY on turha. Voidaan kuitenkin lisätä johdanto-osan kappale, jossa viitataan näihin eettisiin kriteereihin:

"Johdanto-osan 10 a kappale:

Olisi säädettävä, että hyvän kliinisen tutkimustavan noudattamista ihmisille tarkoitettujen lääkkeiden kliinisissä tutkimuksissa koskevien jäsenvaltioiden lakien, asetusten ja hallinnollisten määräysten lähentämisestä annetun Euroopan parlamentin ja neuvoston direktiivin 2001/20/EY eettisiä vaatimuksia sovelletaan lääkkeisiin, joille yhteisö on antanut luvan. Erityisesti siltä osin kuin on kyse yhteisön ulkopuolella suoritetuista kliinisistä tutkimuksista, jotka koskevat yhteisön hyväksyttäväksi tulevia lääkkeitä, lupahakemuksen arvioinnin yhteydessä tarkastetaan, että kyseiset tutkimukset on toteutettu hyvän kliinisen tutkimustavan periaatteita noudattaen ja että ne täyttävät tämän direktiivin säännöksiä vastaavat eettiset vaatimukset."
· Tarkistukset 8 ja 140, joilla lisätään johdanto-osan kappale, jolla perustellaan ehdotettu säännös, jolla sallitaan tietojen antaminen potilaille eräistä kolmen sairauden yhteydessä lääkemääräyksellä toimitettavista lääkkeistä. Sanamuotoa on muutettava yhdenmukaisuuden saavuttamiseksi johdanto-osan 16 kappaleen kanssa, jota komissio on jo tähän samaan säännökseen liittyen ehdottanut:

"Johdanto-osan 16 kappale :

Lääkkeiden asianmukaisen käytön varmistamiseksi on syytä mukauttaa pakkauksia koskevia määräyksiä, jotta voidaan paremmin ottaa huomioon saatu kokemus.

Johdanto-osan 16 a kappale:

Potilailla on oikeutettu tarve ja oikeus saada tietoja lääkkeistä. Lääkemääräyksellä toimitettavien lääkkeiden osalta tiettyjä lääkkeitä koskevien tietojen antaminen on sallittava tiukasti potilaiden etujen mukaisesti, jotta voitaisiin vastata näihin tarpeisiin ja odotuksiin. Tietojen antamista ei saa sekoittaa mainostamiseen tai lääkemääräystä edellyttävien lääkkeiden suoraan myynninedistämiseeen."
· Tarkistus 11, joka koskee lääkkeen määritelmään tehtäviä lisätäsmennyksiä. Sanamuotoa on muutettava, jotta tekstissä viitattaisiin farmakologisen vaikutuksen lisäksi myös immunologiseen ja metaboliseen vaikutukseen. Tämä lisäys auttaa määrittämään lääkkeen paremmin ja on yhdenmukainen lääkinnällisistä laitteista annetun neuvoston direktiivin 93/42/ETY 1 artiklan 2 kohdan a alakohdan kanssa:

"1 artiklan 2 alakohdan b alakohta:

b) kaikki aineet tai aineiden yhdistelmät, joita voidaan käyttää ihmisiin joko sairauden syyn selvittämiseksi tai elintoimintojen palauttamiseksi, korjaamiseksi tai muuttamiseksi ihmisessä farmakologisen, immunologisen tai metabolisen vaikutuksen avulla, katsotaan myös lääkkeeksi."

· Tarkistus 12, jolla poistetaan osa homeopaattisen lääkkeen määritelmästä. Sanamuotoa on muutettava, jotta palautettaisiin viittaus homeopaattisiin kantoihin, jotka ovat tärkeä vaihe homeopaattisen lääkkeen valmistuksessa.

"1 artiklan 5 kohta:

5. "Homeopaattisella lääkkeellä": kaikkia lääkkeitä, jotka on valmistettu homeopaattisiksi kannoiksi kutsutuista aineista Euroopan farmakopeassa kuvatun, tai jos tätä kuvausta ei ole, jäsenvaltioissa tuolla hetkellä virallisesti käytetyissä farmakopeoissa kuvatun homeopaattisen valmistusmenetelmän mukaisesti. Homeopaattinen lääke voi sisältää useita ainesosia."

· Tarkistus 14, jolla lisätään paikallisen edustajan määritelmä. Sanamuodon muuttaminen on tarpeen, jotta käsite olisi yhdenmukainen direktiivin tekstissä jo käytetyn sanamuodon kanssa:

"1 artiklan 18 a alakohta:

18 a) 'Markkinoille saattamista koskevan luvan haltijan edustajalla':
markkinoille saattamista koskevan luvan haltijan nimeämää henkilöä, joka edustaa luvan haltijaa kyseisessä jäsenvaltiossa ja joka yleisesti tunnetaan paikallisena edustajana. Se, että markkinoille saattamista koskevan luvan haltija delegoi tehtäviä paikalliselle edustajalle, ei vapauta luvanhaltijaa juridisesta vastuusta."
· Tarkistus 15, jolla lisätään hyöty/haittasuhteen määritelmä. Muotoilun muuttaminen on tarpeen potilaaseen ja ympäristöön kohdistuvien vaikutusten erottamiseksi.

"1 artiklan 28, 29 ja 30 kohta:

(28) 'Lääkkeen käyttöön liittyvällä vaaralla':

- kaikkia lääkkeen laatuun, turvallisuuteen ja tehoon liittyviä potilaan terveydelle tai kansanterveydelle aiheutuvia vaaroja,

(29) 'Ympäristöön liittyvillä vaaroilla':

- kaikkia ympäristölle aiheutuviin epätoivottuihin vaikutuksiin liittyviä vaaroja.

(30) 'Hyöty/haittasuhteella':

tuotteen hyödyllisten terapeuttisten vaikutusten arviointia suhteessa edellä määritettyihin vaaroihin."
· Tarkistus 18 koskee tilannetta, jossa jokin lääke voisi täyttää eri sääntelyjärjestelmien määritelmät. Oikeusvarmuuden parantamiseksi 2 artiklan 2 kohdan säännös on säilytettävä, mutta sen tavoitetta voidaan selkeyttää tarkistamalla johdanto-osan 7 kappaletta. Johdanto-osan kyseisen kappaleen sanamuodon muuttaminen mahdollistaa sen, että voidaan ottaa tasapuolisesti huomioon tarkistukset 20, 21, 22 ja 23, jotka koskevat elintarvikkeiden, ravintolisien, lääkinnällisten laitteiden ja kosmeetiikkavalmisteiden jättämistä pois direktiivin 2001/83/EY soveltamisalasta. Vaika onkin tarpeetonta lisätä säännös direktiivin artiklaosaan, taustalla oleva ajatus voidaan ilmaista johdanto-osan kappalessa: 

"Johdanto-osan 7 kappale:

Erityisesti tieteen ja tekniikan kehitys huomioon ottaen on syytä selkeyttää määritelmiä ja direktiivin 2001/83/EY soveltamisalaa siten, että varmistetaan ihmisille tarkoitettujen lääkkeiden laatua, turvallisuutta ja tehoa koskeva korkea vaatimustaso. Uusien hoitomuotojen ilmaantumisen sekä lääkealan ja muiden alojen välille kehittyneiden tiettyjen nk. ’rajatuotteiden’ määrän kasvun huomioon ottamiseksi on syytä muuttaa lääkkeen määritelmää, jotta sovellettavasta lainsäädännöstä ei olisi epäselvyyttä tilanteessa, jossa tuote on kaikilta osin lääkkeen määritelmän mukainen, mutta se voisi samanaikaisesti vastata muiden säänneltyjen tuotteiden määritelmää. Tilanteen selkiyttämiseksi, jos jokin tuote kuuluu lääkkeen määritelmän piiriin, mutta voisi myös olla jonkin muun säännellyn tuotteen määritelmän mukainen, epävarmassa tapauksessa ja oikeusvarmuuden saavuttamiseksi on tarpeen ilmaista nimenomaisesti, mitä säännöksiä on noudatettava. Jos tuote kuuluu selvästi jonkin muun tuoteluokan, eritoten elintarvikkeiden, ravintolisien, lääkinnällisten laitteiden tai kosmeetiikkavalmisteiden määritelmien piiriin, tätä direktiiviä ei sovelleta. Tässä yhteydessä on myös tarpeen parantaa lääkelainsäädännön terminologian johdonmukaisuutta."

· Tarkistukset 27 ja 30, jotka koskevat tiettyjä ilmoituksia ja asiakirjoja, jotka on liitettävä markkinoille saattamista koskevaan hakemukseen osaksi asiakirja-aineistoa kaikissa tapauksissa. Sana "tarvittaessa" poistetaan, jotta vaatimusta voidaan soveltaa kaikissa tapauksissa.

"8 artiklan 3 kohdan g alakohta:

g) Selostus toteutettavista varo- ja turvallisuustoimista lääkkeen varastoinnin aikana, annosteltaessa sitä potilaalle ja hävitettäessä jätteitä sekä tiedot lääkkeen mahdollisesti aiheuttamista ympäristövaaroista;"

· Tarkaistus 31, jolla edellytetään, että hakija antaa yksityiskohtaiset tiedot lääkevalvontaa ja riskinhallintaa koskevista järjestelmistä. Sanamuotoa on muutettava, sillä riskinhallintajärjestelmät eivät ole tarpeen kaikille lääkkeille:

"8 artiklan 3 kohdan i a alakohta:

i a) Yksityiskohtainen kuvaus lääkevalvontaa ja tarvittaessa riskinhallintaa koskevasta järjestelmästä, jonka hakija aikoo ottaa käyttöön;"
· Tarkistus 36, jolla mahdollistetaan lyhennetty hakemus geneerisella lääkkeelle jäsenvaltiossa, vaikka vertailutuotetta ei olisikaan hyväksytty kyseisessä jäsenvaltiossa, vaan toisessa jäsenvaltiossa. Koska tämä poikkeus liittyy olennaisesti 10 artiklan 1 kohdan säännökseen, se olisi pikemminkin lisättävä tämän samaan kohtaan kuin sijoitettava erilliseksi kohdakseen:

"10 artiklan 1 kohdan toinen luetelmakohta:

Ensimmäistä luetelmakohtaa sovelletaan myös, jos vertailulääkkeelle ei ole myönnetty lupaa siinä jäsenvaltiossa, jossa geneeristä lääkettä koskeva hakemus on jätetty. Tässä tapauksessa hakijan on ilmoitettava hakemuksessa sen jäsenvaltion nimi, jossa vertailutuotteella on tai on ollut lupa. Jäsenvaltion toimivaltaisen viranomaisen on sen jäsenvaltion toimivaltaisen viranomaisen pyynnöstä, jossa hakemus on jätetty, toimitettava kuukauden kuluessa jäljennös vertailulääkkeen lupa-asiakirjoista ja vertailulääkkeen markkinoille saattamista koskeva lupa."

· Tarkistuksen 46 ensimmäinen osa, joka koskee riittävää laimennusastetta. Voidaan hyväksyä termin "laimennus" korvaaminen termillä "potensointi", mutta sanamuotoa on muutettava, jotta käsite "vaikuttavat ainesosat" olisi edelleen yhdenmukainen direktiivin terminologian kanssa.

"14 artiklan 1 kohdan kolmas alakohta:

niissä on riittävä potensointiaste, johon sisältyy peräkkäinen sarja laimennuksia ja ravistuksia, lääkkeen turvallisuuden takaamiseksi; erityisesti lääke ei saa sisältää joko enempää kuin yhden 10 000 osan kantatinktuurasta tai enempää kuin yhden sadasosan pienimmästä tavanomaisessa lääkehoidossa (allopatia) käytetystä annoksesta niiden vaikuttavien ainesosien osalta, joiden mukanaolo allopaattisessa lääkkeessä edellyttää lääkemääräystä."
· Tarkistus 51, joka koskee tapaa, jolla tiedot markkinoille saattamista koskevista luvista julkistetaan. Sanamuotoa on muutetta, sillä markkinoille saattamista koskeva lupa ja tuotteen ominaisuuksia koskeva yhteenveto eivät sisällä liikesalaisuuden piiriin kuuluvia tietoja, joiden julkaisemista luvanhaltija voisi vastustaa:

"21 artiklan 3 kohta:

3. Toimivaltaisen viranomaisen on julkaistava välittömästi markkinoille saattamista koskeva lupa ja tuotteen ominaisuuksia koskeva yhteenveto kaikista lääkkeistä, joille se on myöntänyt luvan."

· Tarkistus 52 ja tarkistuksen 53 ensimmäinen osa, jotka koskevat arviointikertomuksen ja tieteellisten perustelujen julkistamista. Näiden tarkistusten sisältö voidaan liittää 21 artiklan 4 kohdan toiseen alakohtaan, jonka sanamuotoa on muutettava:

"21 artiklan 4 kohdan toinen alakohta:

Toimivaltaisen viranomaisen on annettava viipymättä julkisesti saataville arviointikertomus ja liitettävä siihen perusteltu lausuntonsa poistettuaan ensin liikesalaisuuden piiriin kuuluvat tiedot."

· Tarkistus 55, jossa täsmennetään ne erityiset velvoitteet, joilla ehdollinen markkinoille saattamista koskeva lupa voidaan myöntää. Säännöksen sanamuotoa on muutettava, sillä erityismekanismit voivat koskea muitakin kuin nimenomaisesti lueteltuja seikkoja:

"22 artiklan ensimmäinen kohta:

Poikkeuksellisissa olosuhteissa, ja kun hakijaa on kuultu, lupa voidaan myöntää sillä edellytyksellä, että asetetaan velvoite ottaa käyttöön erityismenettelyitä, jotka koskevat etenkin lääkkeen turvallisuutta, toimivaltaisille viranomaisille annettavaa ilmoitusta kaikista sen käyttöön liittyvistä poikkeamista sekä tarvittavien toimien toteuttamista. Tällainen lupa voidaan antaa ainoastaan puolueettomista ja todennettavista syistä. Luvan voimassaolon jatkaminen riippuu kyseisten velvoitteiden vuosittaisesta arvioinnista."

· Tarkistus 60, jossa painotetaan hakija vastuuta siitä, että annetut tiedot ovat oikeita eikä niitä ole väärennetty. Sanamuotoa on muutettava, sillä lääkelainsäädäntöä koskevaan direktiiviin 2001/83/EY ei voida ajatella sisällytettävän rikosoikeudellisia seuraamuksia.

"26 artiklan kolmas alakohta:

Markkinoille saattamista koskevan luvan hakija tai haltija on vastuussa toimittamiensa asiakirjojen tai tietojen totuudenmukaisuudesta."

· Tarkistus 63, jolla täsmennetään "vakavan kansanterveydellisen riskin" käsite. Säännöksen sanamuotoa on muutettava sen täsmentämiseksi, että suuntaviivat ovat komission antamia.

"29 artiklan 1 a kohta:

1 a Vakava kansanterveydellinen riski määritellään komission antamissa suuntaviivoissa."
· Tarkistus 66, jolla vahvistetaan sovittelumenettelyjä. Komissio hyväksyy parlamentin tarkistuksen, jossa nykyinen mahdollisuus panna asia vireille virastossa muutetaan velvoitteeksi yhteisön etua koskevissa tapauksissa. Jotta tällainen velvoittava vireillepano olisi tehokas, on tarpeen selventää, että se johtaa tieteelliseen lausuntoon ja komission päätökseen 33 ja 34 artiklan mukaisesti. Yhtenäisyyden vuoksi tällainen selvennys on lisättävä kahteen muuhunkin vireillepanomenettelyä koskevaan säännökseen. Direktiivin 31 artiklan mukainen sovittelu käsittää muun muassa markkinoille saattamista koskevaan lupaan tehtävät mukautukset lääkevalvontaa koskevien tietojen huomioon ottamiseksi. Jos tätä menettelyä vahvistetaan, 116 artiklaa on mukautettava siten, että toimivaltaiset viranomaiset voivat tehdä kaikki tarvittavat päätökset, jotka tilapäisen peruuttamisen ja lopullisen peruuttamisen ohella koskevat myös markkinoille saattamista koskevan luvan muutoksia. 

"29 artiklan 3 kohta:

3. Jos jäsenvaltiot eivät kuitenkaan pääse sopimukseen 2 kohdassa tarkoitetussa 60 päivän määräajassa, virastolle on välittömästi ilmoitettava asiasta 32, 33 ja 34 artiklassa säädetyn menettelyn soveltamiseksi. Virastolle on toimitettava yksityiskohtainen kuvaus kysymyksistä, joista ei ole päästy sopimukseen ja erimielisyyden syistä. Jäljennös näistä tiedoista on toimitettava hakijalle.

30 artiklan 1 kohta:

1. Jos samasta lääkkeestä on 8 artiklan ja 10–11 artiklan mukaisesti jätetty useita markkinoille saattamista koskevia lupahakemuksia ja jos jäsenvaltiot ovat hyväksyneet luvan antamista, sen tilapäistä peruuttamista tai peruuttamista kokonaan koskevia eriäviä päätöksiä, jäsenvaltio tai komissio tai markkinoille saattamista koskevan luvan hakija tai haltija saattavat asian ihmisille tarkoitettuja lääkkeitä käsittelevän komitean, jäljempänä 'komitea', käsiteltäväksi 32, 33 ja 34 artiklassa säädetyn menettelyn soveltamiseksi.

31 artiklan 1 kohdan ensimmäinen alakohta: 

1. Yhteisön etua koskevissa erityistapauksissa jäsenvaltiot tai komissio tai markkinoille saattamista koskevan luvan hakija tai haltija panevat asian vireille komiteassa 32, 33 ja 34 artiklassa säädetyn menettelyn soveltamiseksi ennen kuin hakemusta, markkinoille saattamista koskevan luvan tilapäistä peruuttamista tai peruuttamista kokonaan tai markkinoille saattamista koskevan luvan ehtojen tarpeellisiksi katsottavia muita muutoksia koskeva päätös tehdään, erityisesti IX osaston mukaisesti kerättyjen tietojen ottamiseksi huomioon.

116 artikla:

Jäsenvaltioiden toimivaltaisten viranomaisten on peruutettava lääkkeen markkinoille saattamista koskeva lupa tilapäisesti tai kokonaan tai muutettava sitä, jos lääke katsotaan tavanomaisesti käytettynä haitalliseksi tai sillä ei ole terapeuttista tehoa tai hyöty/haittasuhde ei sallituissa käyttöolosuhteissa ole suotuisa tai sillä ei ole laadun ja määrän osalta ilmoitettua koostumusta. Lääkkeellä ei katsota olevan terapeuttista tehoa, kun on osoitettu, että sillä ei voida saavuttaa hoidollisia tuloksia.

Markkinoille saattamista koskeva lupa on peruutettava tilapäisesti tai kokonaan tai muutettava sitä, jos ilmenee, että 8 ja 10–11 artiklan mukaisesti toimitetuissa asiakirjoissa esitetyt tiedot ovat virheellisiä tai niitä ei ole muutettu 23 artiklan mukaisesti tai 112 artiklassa tarkoitettuja tutkimuksia ei ole suoritettu."

· Tarkistus 69, jolla lyhennetään aikaa, jossa viraston on toimitettava lopullinen lausunto komissiolle, 30 päivästä 15 päivään. Sanamuotoa on muutettava, jotta säilytettäisiin viittaus markkinoille saattamista koskevan luvan haltijaan: 

"32 artiklan 5 kohdan ensimmäinen alakohta:

5. Komitean annettua lopullisen lausuntonsa viraston on toimitettava se 15 päivän kuluessa jäsenvaltioille, komissiolle ja markkinoille saattamista koskevan luvan haltijalle samanaikaisesti lääkkeen arviointia ja komitean päätelmien perusteena olevia syitä kuvailevan kertomuksen kanssa."

· Tarkistuksen 71 toinen osa, joka koskee direktiivin toimintaa koskevan kertomuksen laatimista. Sanamuotoa on muutettava neuvoston lisäämiseksi Euroopan parlamentin oheen:

"38 artiklan 2 kohta:

2. Komissio julkaisee viimeistään [päiväys] kertomuksen tässä luvussa tarkoitettujen menettelyjen perusteella saaduista kokemuksista ja ehdottaa mahdollisesti tarvittavia muutoksia näiden menettelyjen parantamiseksi. Kertomus toimitetaan Euroopan parlamentille ja neuvostolle."

· Tarkistuksella 80 on tarkoitus sisällyttää toimivaltaiset viranomaiset niiden tahojen luetteloon, joille potilaat voivat ilmoittaa epätoivotuista vaikutuksista. Sanamuotoa on kuitenkin muutettava sen täsmentämiseksi, mistä viranomaisista on kyse:

"59 artiklan 1 kohdan d alakohta:

d) kuvaus epätoivotuista vaikutuksista, joita voi esiintyä lääkkeen tavanomaisissa käyttöolosuhteissa, ja tarvittaessa suoritettavat toimenpiteet; potilasta kehotetaan nimenomaan ilmoittamaan lääkärille tai proviisorille ja lääkevalvontaan liittyvissä asioissa toimivaltaiselle viranomaiselle kaikki epätoivotut vaikutukset, joita ei ole mainittu pakkausselosteessa;"
· Tarkistus 85, joka koskee ulomman päällyksen vedoksen arvioinnista kohdennettujen potilasryhmien kanssa suoritettuja arviointeja. Tämän säännöksen sanamuotoa on kuitenkin muutettava, jotta se olisi yhdenmukainen 8 artiklan 3 kohdan j alakohdan kanssa, sellaisena kuin komissio on sitä ehdottanut, jonka mukaan hakija on toimitettava ainoastaan vedokset muttei näytteitä.

"61 artiklan 1 kohta: 

1. Markkinoille saattamista koskevia lupia myöntäville toimivaltaisille viranomaisille on toimitettava yksi tai useampi vedos lääkkeen ulommasta päällyksestä ja pakkauksesta yhdessä pakkausselosteluonnoksen kanssa markkinoille saattamista koskevaa lupaa haettaessa. Lisäksi toimivaltaiselle viranomaiselle toimitetaan yhteistyössä kohdennettujen potilasryhmien kanssa suoritettujen arviointien tulokset."
· Tarkistus 86, jolla pyritään pakkausselosteen luettavuuteen liittyen säätämään tavasta ja kielistä, joilla pakkausseloste on laadittava. On myös lisättävä alakohta, jossa mahdollistetaan useampien kielten käyttö:

"63 artiklan 2 kohta:

2. Pakkausseloste on laadittava käyttäjälle selvin ja ymmärrettävin ilmaisuin, jotka auttavat käyttäjää tuotteen asianmukaisessa käytössä terveydenhuollon ammattihenkilöstön avustaessa tarvittaessa. Sen on oltava helposti luettava, ja se on laadittava markkinoille saattavan jäsenvaltion virallisella kielellä tai virallisilla kielillä.

Ensimmäisen alakohdan säännöksellä ei estetä pakkausselosteen laatimista useilla kielillä, jos samat tiedot ilmenevät kaikilla käytetyillä kielillä."
· Tarkistus 91, jonka mukaan yksinkertaistetulla rekisteröintimenettelyllä rekisteröityjen homeopaattisten lääkkeiden merkinnöissä ja tarvittaessa pakkausselosteessa oleva ilmaisu "ilman hyväksyttyjä terapeuttisia käyttötarkoituksia" olisi korvattava ilmaisulla "ilman erityisiä terapeuttisia käyttötarkoituksia". Sanamuotoa on kuitenkin muutettava, jotta kävisi selväksi, että rekisteröidyllä homeopaattisella lääkkeellä ei voi olla minkäänlaisia terapeuttisia käyttötarkoituksia, ei yleisiä eikä erityisiä:

"69 artiklan 1 kohdan 11 luetelmakohta: 

- homeopaattinen lääke "ilman terapeuttisia käyttötarkoituksia".
· Tarkistuksen 92 toinen osa, joka koskee lääkkeen luokituksen muutosta koskevan lupahakemuksen yhteydessä toimitettujen tietojen suoja-aikaa. Uudelleenmuotoilu on kuitenkin tarpeen suoja-ajan rajoittamiseksi ja säännöksen sanamuodon täsmentämiseksi. Tämän vuoksi lisätään uusia 74 a artikla:

"74 a artikla:

Jos lääkkeen luokituksen muutos on myönnetty merkittävien esikliinisten tai kliinisten kokeiden perusteella, toimivaltainen viranomainen ei saa kahden vuoden kuluessa luvan myöntämisestä ensimmäiselle muutokselle mainita näiden tutkimusten tuloksia toisen markkinoille saattamista koskevan luvan hakijan tai haltijan samalle aineelle haettavaa luokituksen muutosta koskevaa hakemusta käsitellessään."
· Tarkistus 94, joka koskee jakelijoiden velvollisuutta ilmoittaa haltijalle aikeestaan toisestä jäsenvaltiosta peräisin olevan lääkkeen rinnakkaistuonnin tapauksessa. Uudelleenmuotoilu on kuitenkin tarpeen säännöksen selkeyttämiseksi ja sen seikan lisäämiseksi, että myös sen jäsenvaltion toimivaltaisille viranomaisille on ilmoitettava, johon tuonti tapahtuu. Lisätään 76 artiklaan uusi 2 a kohta:

76 artiklan 2 a kohta:

2 a Kaikkien jakelijoiden, jotka eivät ole markkinoille saattamista koskevan luvan haltijoita ja jotka tuovat tuotteita toisesta jäsenvaltiosta, on ilmoitettava markkinoille saattamista koskevan luvan haltijalle ja tuontijäsenvaltion toimivaltaiselle viranomaiselle aikeestaan suorittaa tuonti."
· Tarkistus 95, jolla luvan haltijat tai lääkkeen jakelijat velvollisuuksiensa puitteissa velvoitetaan asetaamaan lääkettä tarkoituksenmukaisesti saataville. Sanamuotoa on kuitenkin muutettava säännöksen liittämiseksi 81 artiklan yhteyteen, jossa jo säädetään yhteiskunnallisista velvollisuuksista. On myös tarpeen sulkea proviisorit tämän velvoitteen ulkopuolelle ja rajoittaa se sen jäsenvaltion potilaiden tarpeisiin, jossa saataville asettaminen tapahtuu. Olisi myös huolehdittava suhteellisuuden ja kansanterveyden turvaamisen periaatteiden soveltamisesta sekä siitä, että tällaisen säännöksen täytäntöönpanon on tapahduttava EY:n perustamissopimuksen määräysten mukaisesti. Direktiivin 81 artiklaan lisätään näin ollen uusi kohta ja ehdotetaan, että saman artiklan toisen kohdan sanamuotoa muutetaan :

"81 artikla

Kun on kyse lääkkeiden toimittamisesta proviisoreille ja henkilöille, joilla on lupa tai oikeus lääkkeiden yleiseen jakeluun, jäsenvaltiot eivät saa asettaa ankarampia, varsinkaan yhteiskunnallisia velvollisuuksia toisen jäsenvaltion myöntämän tukkukaupan harjoittamista koskevan luvan haltijalle, kuin mitä ne asettavat henkilöille, joille ne itse ovat myöntäneet luvan vastaavan toiminnan harjoittamiseen.

Lääkkeen markkinoille saattamista koskevan luvan haltija ja kyseisen lääkkeen jakelijat jäsenvaltiossa huolehtivat velvollisuuksiensa puitteissa kyseisen lääkkeen asettamisesta tarkoituksenmukaisesti saataville siten, että kyseisen jäsenvaltion potilaiden tarpeet tulevat katetuiksi.
Tämän artiklan täytäntöönpanoa koskevien yksityiskohtaisten sääntöjen olisi lisäksi oltava perusteltavissa kansanterveyden turvaamisen perusteella ja oltava suhteutettuja turvaamisen tavoitteisiin perustamissopimusta ja erityisesti tavaroiden vapaata liikkuvuutta ja kilpailua koskevia määräyksiä noudattaen."
· Tarkistus 98, jolla lisätään osaston VIII otsikkoon käsite "tiedottaminen". Sanamuotoa on kuitenkin muutettava, jotta viitattaisiin yleisesti ottaen "tiedottamiseen" eikä ainoastaan "tietojen antamiseen":

"VIII osasto

LÄÄKEMAINONTA JA TIEDOTTAMINEN"

· Tarkistus 99, jolla täsmennetään mainonnan määritelmä ja erotetaan se tiedottamisesta. Sanamuodon muuttaminen on kuitenkin tarpeen säännöksen selkeyttämiseksi. Tiedottamisen määritelmästä on jo säädetty 88 artiklan 2 kohdassa komission ehdottamalla tavalla:

"86 artiklan 1 kohdan johdantokappale:

1. Tässä osastossa "lääkemainonnalla" tarkoitetaan kaikenlaista ovelta ovelle tiedottamista, asiakkaitten hankintaa tai kannustimia, joiden tarkoituksena on edistää lääkkeiden määräämistä, luovutusta, myyntiä tai kulutusta; siihen sisältyvät erityisesti:"

· Tarkistus 104, jossa luetellaan tiettyjä seikkoja, joiden on sisällyttävä komission antamaan kertomukseen kokemuksista, joita saatiin tiedon välittämisestä potilaille koskevasta kokeilusta. Sanamuotoa on kuitenkin muutettava erityisesti sen täsmentämiseksi, että luettelo ei ole kattava:

"88 artiklan 7 a kohta:

7 a Tiedon välittämistä koskevan kokeilun arvioinnissa on otettava huomioon muun muassa: 

· esitettyjen tietojen yleinen laatu,

· tietojen tarkkuus,

· tiedon levittäminen,

· tiedon saatavuus."

· Tarkistukset 106 ja 191, jotka koskevat viittausta kansainväliseen nimeen. Sanamuotoa on muutettava kummankin tarkistuksen huomioon ottamiseksi:

"89 artiklan 2 kohta:

2. Jäsenvaltiot voivat päättää, että yleinen lääkemainonta voi 1 kohdasta poiketen sisältää ainoastaan lääkkeen nimen tai sen yhteisen kansainvälisen nimistön mukaisen nimen, kun sellainen on olemassa, tai tavaramerkin, jos se on ainoastaan tarkoitettu muistuttamaan lääkkeestä."

· Tarkistus 108 sallii tietyin edellytyksin viittauksen tavaramerkkiin. Sanamuotoa on muutettava, jotta säännökset olisivat yhdenmukaisia yleistä lääkemainontaa koskevan säännöksen kanssa (89 artiklan 2 kohta):

"91 artiklan 2 kohta:

2. Jäsenvaltiot voivat päättää, että tällainen lääkkeiden määräämiseen ja luovuttamiseen oikeutettuihin henkilöihin kohdistuva lääkemainonta voi 1 kohdasta poiketen sisältää ainoastaan lääkkeen nimen tai sen yhteisen kansainvälisen nimistön mukaisen nimen, kun sellainen on olemassa, tai tavaramerkin, jos se on ainoastaan tarkoitettu muistuttamaan lääkkeestä."
· Tarkistus 114, jolla jäsenvaltiot velvoitetaan ryhtymään toimenpiteisiin lääkärien ja muun terveydenhuollon ammattihenkilöstön velvoittamiseksi ilmoittamaan epätoivotuista vaikutuksista. Uudelleenmuotoilu on tarpeen säännöksen tekemiseksi pakottavaksi kuitenkin niin, että komission ehdotuksen sanamuoto säilyy:

"101 artiklan toinen kohta:

Jäsenvaltioiden on velvoitettava lääkärit ja muu terveydenhuollon ammattihenkilöstö ilmoittamaan oletetuista vakavista tai odottamattomista epätoivotuista vaikutuksista."

· Tarkistuksen 116 ensimmäinen osa, jossa velvoitetaan julkaisemaan lääkevalvontaa koskevat tiedot. Sanamuotoa on muutettava, jotta vältetään viittaus rekisteriin ja säilytetään julkisesti saatavilla pitämistä koskeva laajempi ilmaisu:

"102 artiklan toinen kohta:

Jäsenvaltioiden on huolehdittava, että tämän järjestelmän avulla kerätyt tiedot toimitetaan muille jäsenvaltioille ja virastolle. Tiedot tallennetaan asetuksen (ETY) N:o 2309/93 51 artiklan toisen kohdan j alakohdassa tarkoitettuun tietopankkiin ja niiden on oltava jatkuvasti ja viipymättä julkisesti saatavilla."
· Tarkistus 121, jonka aiheena on markkinoille saattamista koskevan luvan haltijan suorittama lääkevalvontatietojen antaminen julkisuuteen.

"104 artiklan 8 kohta:

8. Markkinoille saattamista koskevan luvan haltija ei saa antaa lääkevalvontaa koskevia tietoja julkisuuteen ilman toimivaltaisen viranomaisen lupaa."
· Tarkistukset 122 ja 159, joilla markkinoille saattamista koskevan luvan haltijalle asetetaan velvoite ilmoittaa toimivaltaisille viranomaisille tulevasta lääkkeen myynnin keskeyttämisestä tai vetämisestä markkinoilta. Sanamuotoa on muutettava tämän säännöksen mukauttamiseksi siihen, mitä asetuksen 2309/93 muuttamista koskevassa asetusehdotuksessa säädetään:

"104 a artikla:

Markkinoille saattamista koskevan luvan haltijan on ilmoitettava toimivaltaisille viranomaisille mahdollisesta väliaikaisesta tai lopullisesta lääkkeen markkinoinnin keskeyttämisestä. Haltijan on huolehdittava siitä, että ilmoitus annetaan poikkeuksellisia olosuhteista lukuun ottamatta vähintään kaksi kuukautta ennen tuotteen markkinoinnin keskeyttämistä."
· Tarkistus 151, joka koskee vertailujäsenvaltion tekemää lääkkeen luokittelua vastavuoroisen tunnustamismenettelyn tapauksessa. Sanamuotoa on kuitenkin muutettava, jotta olisi selvää, että luokittelu jää osaksi tuotteen ominaisuuksia koskevaa yhteenvetoa:

"11 artiklan 10 kohta: 

10) 70 artiklan 1 kohdan mukainen luokittelu. Vertailujäsenvaltion suorittama luokittelu otetaan vakavasti huomioon, kun käytetään keskinäisen tunnustamisen menettelyä 27‑39 artiklan mukaisesti lääkkeen markkinoilla saattamista koskevan luvan saamiseksi."
· Tarkistus 156, jolla täsmennetään geneerisen lääkkeen määritelmä. Sanamuotoa on kuitenkin muutettava, jotta voitaisiin ottaa huomioon jäsenvaltioiden yleisesti hyväksymä tieteellinen määritelmä, jota käytetään epävirallisessa hakijalle annettavaa ilmoitusta käsittelevässä ryhmässä (notice to applicants):

"10 artiklan 2 kohdan b alakohta:

b) 'geneerisellä lääkkeellä' lääkettä, joka on vaikuttavien aineiden laadun ja määrän osalta koostumukseltaan samanlainen, jolla on sama lääkemuoto ja jonka biologinen samanarvoisuus vertailulääkkeenon osoitettu biologista hyväksikäytettävyyttä koskevissa asianmukaisissa tutkimuksissa. Vaikuttavan aineen eri suolat, esterit, eteerit, isomeerit, isomeerien monenlaiset seokset tai johdannaiset katsotaan samaksi vaikuttavaksi aineeksi, jos ne eivät ole erilaisia turvallisuuden ja/tai tehon osalta. Erilaisia kiinteitä välittömästi liukenevia suun kautta annosteltavia lääkemuotoja pidetään samana lääkemuotona. Hakija voidaan vapauttaa biologista hyväksikäytettävyyttä koskevista tutkimuksista, jos se voi osoittaa, että lääke täyttää liitteessä I ilmoitetut perusteet."

· Tarkistukset 167 ja 168, joilla samankaltaiset biologiset lääkkeet pyritään ottamaan nimenomaisesti huomioon geneerisiä lääkkeitä koskevissa säännöksissä. Kyseisiä lääkkeitä ei voida aina katsoa 10 artiklan 2 kohdan b alakohdassa tarkoitetuiksi geneerisiksi lääkkeiksi, mutta niiden osalta ei myöskään tarvitse toimittaa täydellistä asiakirja-aineistoa; sitä on täydennettävä aihetta koskevilla tutkimuksilla, joiden tarkoituksena on korvata biologista hyväksikäytettävyyttä koskevat tutkimukset. Jotta tarkistus kuvastaisi näiden lääkkeiden erityisolosuhteita, se on muotoiltava uudelleen lisäämällä 10 artiklaan erityinen kohta:

"10 artiklan 3 a kohta:

3 a Jos biologisen vertailulääkkeen kanssa samankaltainen biologinen lääke ei vastaa tiettyjä geneerisen lääkkeen määritelmän ehtoja, on toimitettava asianmukaisten esikliinisten ja kliinisten kokeiden tulokset, jotka liittyvät kyseisiin ehtoihin. Muita vertailulääkkeen asiakirja-aineistossa olevien tutkimusten tuloksia ei tarvitse toimittaa."
· Tarkistukset 185 ja 186, joilla pyritään muuttamaan markkinoille saattamista koskevan luvan voimassaoloaikaa. Euroopan parlamentti ehdottaakin komission ehdotuksen muuttamista, jolla kumotaan velvoita uudistaa lupa viiden vuoden välein. Ehdotetaan sellaisen velvoitteen käyttöön ottamista, että lupa on uusittava viisi vuotta ensimmäisen markkinoille saattamista koskevan luvan saamisen jälkeen. Ensimmäisen uusimisen jälkeen luvan voimassaololle ei enää aseteta rajoituksia. Muutetaan siis johdanto-osan 13 kappaletta ja 24 artiklan 1 kohtaa. Uudelleen muotoilu on tarpeen ensimmäisen arvioinnin asiayhteyden täsmentämiseksi ja jotta vältettäisiin uuden määräajan lisääminen tällaiselle menettelylle.

"Johdanto-osan 13 kappale:

Uusien lääkkeiden markkinoille saattamista koskevien lupien voimassaolo on aluksi rajoitettava viiteen vuoteen. Ensimmäisen uusimisen jälkeen markkinoille saattamista koskevan luvan voimassaololle ei aseteta rajoituksia. Jos lupaa ei käytetä kolmeen peräkkäiseen vuoteen, eli tänä aikana ei ole tapahtunut todellista markkinoille saattamista, lupa on katsottava mitättömäksi, jotta vältetään erityisesti tällaisten lupien ylläpitoon liittyvä hallinnollinen taakka.
24 artiklan 1 kohta:

1. Rajoittamatta 2 ja 3 kohdan soveltamista markkinoille saattamista koskeva lupa on voimassa viisi vuotta.
Lupa voidaan uusia viiden vuoden kuluttua hyöty/haitta-suhteen vertailevan uudelleenarvioinnin perusteella. Markkinoille saattamista koskevan luvan viiden vuoden kuluttua tapahtuvan uusimisen ytheydessä haltija toimittaa lääkkeen laatua, turvallisuutta ja tehoa koskevista asiakirjoistat une version consolidée, johon sisältyvät kaikki viiden voimassaolovuoden aikana tehdyt muutokset. 

Luvan uusimista koskeva hakemus on toimitettava toimivaltaiselle viranomaiselle vähintään kuusi kuukautta ennen luvan umpeutumista.

Tämän uusimisen jälkeen luvan voimassaololle ei aseteta rajoituksia."
3.3.
Tarkistukset, joita komissio ei hyväksy :1, 4, 6, 8, 9, 10, 16, 19, 26, 28, 29, 34, 38, 39, 41, 45, 46 (toinen osa), 49, 53 (toinen osa), 54, 56, 59, 62, 64, 65, 71 (ensimmäinen lause), 72, 73, 74, 75, 76, 77, 78, 79, 81, 87, 92 (ensimmäinen osa), 96, 100, 101, 102, 103, 105, 107, 111, 113, 115, 116 (toinen osa), 117, 118, 119, 120 (toinen osa), 123, 124, 126, 127, 129, 131, 132, 134, 135, 136, 141, 153, 154, 155, 157, 172, 173, 176, 179, 181, 182, 189, 190, 196, 198, 202.

· Komissio ei hyväksy tarkistusta 1, jossa määritellään lääke suhteessa muihin myyntihyödykkeisiin. Tämä täsmennys ei ole tarpeen ehdotuksen artiklaosan selkeyttämiseksi eikä se liity yhteenkään siinä olevista säännöksistä. 

· Komissio ei hyväksy tarkistusta 4, jolla lisätään nimenomainen viittaus EY:n perustamissopimuksen 152 ja 153 artiklan tavoitteisiin. Viittaus ei ole perusteltu juridiselta kannalta, koska komission ehdotus perustuu EY:n perustamissopimuksen 95 artiklaan.

· Komissio ei hyväksy tarkistusta 6, jolla pyritään ilmaisemaan johdanto-osan kappaleessa se seikka, että lääkkeiden laatuvaatimukset ovat erilaiset mukaan onko lääke tarkoitettu aikuisille vai lapsille. Tätä täsmennystä ei voida hyväksyä, sillä minkäänlaisella erolla laatua, turvallisuutta ja tehoa koskevissa vaatimuksissa ei voi erotella lääkkeitä kohdeväestön mukaan.

· Komissio ei hyväksy tarkistuksia 8 et 9, joilla täsmennetään potilaille annettavia tietoja koskevia säännöksiä. Ehdotetut johdanto-osan kappaleet eivät liity 88 artiklan 2 kohdassa säädettyjä tietoja koskevan säännöksen sisältöön.

· Komissio ei hyväksy tarkistusta 10, jolla lisätään lääkkeiden ympäristöluokitusjärjestelmää koskeva johdanto-osan kappale. Tämä johdanto-osan kappale ei nimittäin liity mihinkään säädöksen säännökseen.

· Komissio ei hyväksy tarkistuksia 16 ja 73, joilla asetetaan velvoite, jonka mukaan jäsenvaltioiden hyväksymät geneeriset lääkkeet olisi merkittävä samoilla nimillä. Tätä säännöstä ei voida soveltaa siitä hetkestä lähtien, jona näitä säännöksiä sovelletaan myös kansallisella menettelyllä hyväksyttyihin geneerisiin lääkkeisiin.

· Komissio ei hyväksy tarkistusta 19, jossa virastolle annetaan toimivalta määrittää ehdotetun direktiivin soveltamisala. Tämä toimivalta kuuluu ensisijaisesti sen täytäntöönpanosta vastaaville kansallisille viranomaisille; toiseksi, vastavuoroisen tunnustamisen menettelyn puitteissa ja jos useiden jäsenvaltioiden välillä on eroja, virastoa vastaava tieteellinen komitea antaa lausuntonsa sovittelumenettelyssä.

· Komissio ei hyväksy tarkistusta 26, jolla lisätään lupahakemusasiakirjojen valmistelua koskevaan 8 artiklaan hyöty/haittasuhteen arviointi, joka liittyy tuotteen joutumiseen ympäristöön. Tämä säännös on jo olemassa, ja se on tarkoitus sijoittaa tämän saman artiklan 3 kohdan g alakohtaan.

· Komissio ei hyväksy tarkistusta 28, jolla lisätään viittaus kaikkiin tutkimuksiin riippumatta henkilöstä, joka on ne suorittanut. Ehdotuksen artiklaosassa pyritään kattamaan kaikki lupahakemuksessa tarvittavat ja hyödylliset tutkimukset täsmentämättä kokeiden suorittajaa. Tämä viittaus ei siis ole tarpeellinen.

· Komissio ei hyväksy tarkistusta 29, jolla lisätään velvoite ensinnäkin täsmentää aikuisille tarkoitettujen ja lapsille tarkoitettujen lääkkeiden tutkimukset ja toiseksi suorittaa tutkimuksia, joissa uutta lääkettä, jolle lupaa haetaan, verrataan lääkkeisiin, joita käytetään samojen tai vastaavien tilojen hoitoon. Tällainen velvoite ei voi olla osa markkinoille saattamista koskevan luvan hankkimisessa tarvittavaa arviointia; arvioinnin on perustuttava pelkästään laatua, turvallisuutta ja tehoa koskeviin kriteereihin. Jäsenvaltioiden toimivaltaiset viranomaiset vertaavat lääkkeiden tehoa määrittääkseen hinnan ja korvauksen; arviointi voidaan suorittaa ainoastaan tässä yhteydessä.

· Komissio ei hyväksy tarkistuksia 34, 39, 134 ja 202, joilla mahdollistetaan lupaa varten tarvittavien tutkimusten suorittaminen, lupahakemuksen esittäminen ja geneeristen lääkkeiden hyväksyminen 10 vuoden tietosuojakauden aikana. Ehdotetaan myös, että geneerisiä lääkkeitä koskevan "Bolar-tyyppisen" lausekkeen käyttö laajennettaisiin koskemaan hakemuksen jättämistä ja näytteiden toimittamista, luvan myöntämistä sekä vientiä aikana, jolloin patentti tai lisäsuojatodistus kattaa vertailulääkkeen. Nämä poikkeukset tietosuojasta sekä teollis- ja tekijänoikeuksien suojasta johtuviin oikeuksiin haittaavat komission alkuperäisessä ehdotuksessaan esittämää tasapainoa; on tärkeää säilyttää tämä tasapaino, joka perustuu innovatiivisille lääkkeille myönnettävään 10 vuoden tietosuojakauteen ja geneerisiin lääkkeisiin sovellettavaan "Bolar-tyyppiseen" lausekkeeseen, jotta lupaa varten tarvittavat tutkimukset olisi mahdollista suorittaa teollis- ja tekijänoikeuksien tarjoamana suoja-aikana. Mitä tulee tarkistuksen 34 viimeiseen osaan viittauksen lisäämisestä biologisesti vastaaviin lääkkeisiin, tämäntyyppiseen tuotteen viittaaminen on periaatteessa hyväksyttävää, mutta se on sijoitettava nimenomaisesti 10 artiklaan. 

· Komissio ei hyväksy tarkistusta 38, jossa täsmennetään geneeristen lääkkeiden osalta velvoite toimittaa asianmukaiset tutkimukset, jos vaikuttava aine tai vaikuttavat aineet muuttuvat. Täsmennys ei ole tarpeellinen; muutetussa säännöksessä otetaan jo tämä velvoite huomioon.

· Komissio ei hyväksy tarkistusta 40, jolla asetetaan ylimääräinen kolmen vuoden suoja-aika tiedoille, jotka on esitetty jo luvan saaneiden lääkkeiden uusien käyttötarkoituksien tueksi. Tällainen säännös johtaisi tietosuoja-ajan suhteettomaan pidennykseen ja aiheuttaisi lisäksi yhteensopimattomuutta geneeristen lääkkeiden ja vertailulääkkeiden välillä, joita nämä suojatut uudet käyttötarkoitukset koskisivat. Tarkistusta on tarkasteltava yhdessä tarkistuksen 92 toisen osan kanssa, jonka komissio on hyväksynyt ja joka koskee jo hyväksytyn lääkkeen luokitusta muutettaessa annettavien tietojen suojaa.

· Komissio ei hyväksy tarkistusta 41, jolla lyhennetään aika, jolta on osoitettava vakiintunut lääkinnällinen käyttö, 10 vuodesta 8 vuoteen. Lyhentäminen ei ole perusteltua; ottaen huomioon, että tieteellinen kirjallisuus korvaa esikliiniset ja kliiniset kokeet, 10 vuoden aika on välttämätön.

· Komissio ei hyväksy tarkistusta 45, jolla laajennetaan yksinkertaistetun rekisteröintimenettelyn mahdollisuus homeopaattisiin tuotteisiin, jotka annostellaan mitä tahansa annostelureittiä, jos se on kuvattu Euroopan farmakopeassa tai jos se on virallisesti käytössä jäsenvaltioissa. Tämä rekisteröintimenettelyn laajennus ei ole perusteltu; on tarpeen rajoittaa se suun kautta tai ulkoisesti annosteltaviin homeopaattisiin lääkkeisiin. Muihin annostelureitteihin liittyvää riskiä on seurattava osoitettu tehokkuudesta.

· Komissio ei hyväksy tarkistuksen 46 toista osaa, jossa täsmennetään komission mahdollisuutta mukauttaa tekniseen kehitykseen ehdot, joita sovelletaan sellaisiin homeopaattisiin lääkkeisiin, joihin voidaan soveltaa yksinkertaistettua rekisteröintimenettelyä. Koska nämä säännökset jo sisältyvät komission ehdotukseen, ei ole tarpeen toistaa niitä tässä säännöksessä.

· Komissio ei hyväksy tarkistusta 49, jolla lyhennetään arviointikertomuksen laatimiseen varattava aika komission ehdottamasta 120 päivästä 90 päivään. Lääkkeen arviointiin on tarpeen varata riittävästi aikaa, ja tästä syystä 120 päivän aika on säilytettävä.

· Komissio ei hyväksy tarkistuksen 53 toista osaa, jossa täsmennetään velvoite ilmoittaa arviointikertomuksen julkaisemisen yhteydessä erikseen perusteet arvioitavan lääkkeen jokaiselle käyttötarkoitukselle. Tämä velvoite ei ole välttämätön, sillä kyse on käytännöstä, jota toimivaltaiset viranomaiset jo noudattavat.

· Komissio ei hyväksy tarkistusta 54, jolla asetetaan velvoite julkaista jokaisen luvan saaneet lääkkeen osalta myönnetty lupa, tuotteen ominaisuuksia koskeva yhteenveto, arviointikertomus sekä kertomukseen liittyvät selitykset. Tämä säännös sisältyy jo direktiiviehdotukseen.

· Komissio ei hyväksy tarkistusta 56, jolla asetetaan velvoite ottaa huomioon luvan saamisen jälkeinen tieteen ja tekniikan kehitys ja yhteisön lainsäädäntö. Tämä muistutus ei ole tarpeellinen, sillä yhteisön oikeus ja tieteen kehitys on otettava huomioon kaikkien luvan saaneiden lääkkeiden osalta.

· Komissio ei hyväksy tarkistuksia 59, 131 ja 157, joissa asetetaan komissiolle velvoite suorittaa vertailevia tutkimuksia komission hyväksymistä uusista lääkkeistä ja ihmisille tarkoitettujen lääkkeiden hintojen sääntelytoimenpiteiden avoimuudesta ja niiden soveltamisesta kansallisissa sairausvakuutusjärjestelmissä annetun neuvoston direktiivin 89/105/ETY soveltamisesta. Vaikka nämä tutkimukset ovat toivottavia, ne eivät kuulu lääkkeiden lupamenettelyjä, valvontaa ja lääkevalvontaa koskevan lainsäädännön piiriin. 

· Komissio ei hyväksy tarkistusta 62, jolla laajennetaan vastavuoroisen tunnustamisen menettelyn koskemaan homeopaattisiin lääkkeitä, joihin on sovellettu yksinkertaistettua rekisteröintimenettelyä. Tämä säännös ei ole välttämätön; direktiiviehdotuksen 39 artiklassa täsmennetään yksityiskohtaisesti tämäntyyppisiin lääkkeisiin sovellettavat vastavuoroisen tunnustamisen menettelyä koskevat säännökset.

· Komissio ei hyväksy tarkistuksia 64 ja 65, joilla tehdään pakolliseksi asian saattaminen viraston tieteellisen komitean käsiteltäväksi, jos jäsenvaltioissa on tehty luvan antamista, sen väliaikaista tai lopullista peruuttamista koskevia eriäviä päätöksiä taikka esitetty tuotteen ominaisuuksia koskevan yhteenvedon yhdenmukaistamisesta koskevia pyyntöjä. Nämä menettelyt eivät saa vaikuttaa automaattisilta, ja tarvitaan tiettyä harkintaa niiden käyttökelpoisuuden arvioimiseksi tapauskohtaisesti; vastakkainen tilanne saattaisi luoda tilanteen, jossa menettelyjä on liian monta ja virasto olisi kykenemätön hallinnoimaan niitä kaikkia.

· Komissio ei tarkistuksen 71 ensimmäistä lausetta, jolla komissiolle asetetaan velvoite ottaa vastavuoroista tunnustamista koskevan menettelyn soveltamisesta laadittavassa yleiskertomuksessa huomioon tarve standardoida menettelyt, joita sovelletaan kliinisiin ja esikliinisiin tutkimuksiin. Näiden tutkimusten suorittamista koskevien kansallisten menettelyjen yhdenmukaistaminen on jo oman lainsäädäntönsä kohteena (Euroopan parlamentin ja neuvoston direktiivi 2001/20/EY hyvän kliinisen tutkimustavan noudattamista ihmisille tarkoitettujen lääkkeiden kliinisissä tutkimuksissa koskevien jäsenvaltioiden lakien, asetusten ja hallinnollisten määräysten lähentämisestä).

· Komissio ei hyväksy tarkistusta 72, jolla korvataan ilmaisu "yleisnimi" ilmaisulla "kansainvälisen nimistön (INN) mukainen nimi" tiedoissa, jotka on ehdottomasti ilmoitettava pakkauksessa. Tämä säännös ei ole välttämätön, sillä 1 artiklan sisältämässä "yleisnimeä" koskevassa määritelmässä jo viitataan "kansainväliseen nimeen".

· Komissio ei hyväksy tarkistusta 74, jossa esitetään, että päällykseen on jätettävä tyhjä tila annostuksen merkitsemistä varten. Lääkkeen ulkoisen päällyksen tila on jo melko rajallinen; tyhjän tilan jättäminen vähentäisi entisestään muille pakollisille merkinnöille jäävää tilaa.

· Komissio ei hyväksy tarkistuksia 75, 76 ja 103, joilla toimivaltaiset viranomaiset velvoitetaan perustamaan Internet-sivusto ja ilmoittamaan pakkauksessa ja pakkausselosteessa kyseisen sivuston osoitteen, josta tiedot lääkkeestä ovat saatavilla. Velvoitteesta julkaista tietoa Internet-sivustossa ei säädetä lääkelainsäädännössä.

· Komissio ei hyväksy tarkistusta 77, jolla asetetaan velvoite lisätä päällykseen huomautus siitä, että käyttämättömistä lääkkeistä tai lääkkeistä peräisin olevista jätteistä on huolehdittava. Tämä velvoite sisältyy jo komission ehdotuksen artiklaosaan.

· Komissio ei hyväksy tarkistusta 78, jolla asetetaan velvoite ilmaista merkinnät päällyksessä tai pakkausselosteessa pistekirjoituksena tai tietynlaisena kirjaintyyppinä tai pyynnöstä muussa muodossa. Tämä velvoite ei ole suhteessa tavoitteeseen ja voisi haitata merkintöjen normaaleja muotoja. Lääkkeen määräämiseen oikeutettu henkilö ja proviisori kykenevät antamaan tarvittavat tiedot soveltuvassa muodossa sokeille tai näkövammaisille potilaille.

· Komissio ei hyväksy tarkistusta 79, jolla asetetaan jäsenvaltioiden toimivaltaisille viranomaisille tiettyjä velvoitteita perustaa tietopankki ja asettaa siinä olevat tiedot kaikkien potilaiden saataville. Toimivalta näiden säännösten osalta kuuluu jäsenvaltioille, jotka päättävät parhaista keinoista asettaa tietyt tiedot kaikkien potilaiden saataville. Asetusta 2309/93 muuttavassa asetusehdotuksessa esitetään kaikki yhteisössä ja jäsenvaltioissa hyväksytyt lääkkeet sisältävän tietokannan luomista.

· Komissio ei hyväksy tarkistusta 81, jossa asetetaan velvoite ilmaista päällyksessä, että lääke on äskettäin hyväksytty ja kehotus ilmoittaa epätoivotuista vaikutuksista. Lääkkeen hyväksymispäivä on jo ilmoitettu päällyksessä; kehotuksen ilmoittaa epätoivotuista vaikutuksista on koskettava kaikkia eikä pelkästään uusia lääkkeitä. Lisäksi ainoastaan kyseisiä lääkkeitä koskeva nimenomainen kehotus voisi asettaa kyseenalaiseksi sen seikan, että lääke on läpäissyt arviointi- ja lupamenettelyn asianmukaisesti.

· Komissio ei hyväksy tarkistusta 87, jolla muutetaan merkintöjen ja pakkausselosteen merkintöjen luettavuutta koskevien suuntaviivojen tavoitteen sanamuotoa. Tämä muutos ei ole tarpeen, sillä komission ehdotuksessa oleva tavoite on jo selkeästi päällysten ja pakkausselosteiden luettavuuden tarkistaminen.

· Komissio ei hyväksy tarkistuksen 92 ensimmäistä osaa, jossa toimivaltaisille viranomaisille asetetaan velvoite tutkia lääkkeen luokitusta lupamenettelyn aikana. Tämä säännös sisältyy jo komission ehdotukseen.

· Komissio ei hyväksy tarkistuksia 96 ja 132, joilla asetetaan proviisoreille velvoitteita. Lääkelainsäädännössä ei eritellä proviisorien ammattitoimintaa koskevia säännöksiä.

· Komissio ei hyväksy tarkistusta 100, jolla asetetaan velvoite, että lääkemainonnan on oltava markkinoille saattamista koskevan luvan mukana olevien tuotetietojen sekä muiden aiheellisten lisätietojen mukaista. Mainontaa on tarkasteltava yksinomaan tuotteen ominaisuuksia koskevan yhteenvedon perusteella, joka kuvastaa tieteellistä arviointia sellaisena kuin toimivaltainen viranomainen on sen hyväksynyt.

· Komissio ei hyväksy tarkistuksia 101, 102, 173, 182 ja 198, joilla joko poistetaan tai muutetaan komission ehdotusta tietyissä sairaustiloissa lääkemääräyksellä toimitettavista lääkkeistä potilaille välitettävistä tiedoista tietyin edellytyksin ja tarkastuksin ja kolmen vuoden kokeiluajan. Komission katsoo, että sen ehdotus on säilytettävä, jotta voitaisiin taata potilaille tietyt oikeutetut tiedot, jotka ensimmäisessä kokeiluvaiheessa kuitenkin rajataan pelkästään tiettyihin sairaustiloihin. Samoista syistä komissio ei hyväksy tarkistusta 113, jolla lisätään uusi tietoja koskeva osasto, joka mahdollistaisi sairauksia, hoitostrategioita ja lääkkeitä koskevien luotettavien vertailukelpoisten tietojen tarjoamisen. 

· Komissio ei hyväksy tarkistusta 105, jolla muotoillaan uudestaan niiden tietojen sisältö, jotka olisi kerrottava potilaille tiettyjä lääkkeitä mainostettaessa. Tämä säännös ei ole tarkoituksenmukainen ilman lääkemääräystä toimitettavien lääkkeiden mainonnan yhteydessä.

· Komissio ei hyväksy tarkistusta 107, jolla korvataan ilmaisu "terveydentila" ilmaisulla "terveys" mainostamista koskevissa säännöksissä. Komission alkuperäisessä sanamuodossa terminologia on täsmällisempää.

· Komissio ei hyväksy tarkistusta 111, jolla laajennetaan yhteisten myynninedistämistointen mahdollisuus markkinoille saattamista koskevan luvan haltijan ja tämän nimeämien yritysten harjoittamaan yhteismarkkinointiin. Yhteiset myynninedistämistoimet eivät missään tapauksessa voi käsittää lääkkeen markkinointia; sen suorittaa yksinomaan luvan haltija, joka on kaikissa tapauksissa ainoa tästä toiminnasta vastaava taho.

· Komissio ei hyväksy tarkistusta 115, jossa erästä komission yksikköä kehotetaan antamaan lääkevalvontaa koskevia lainsäädäntöehdotuksia. Sisäinen tehtävänjako komissiossa kuuluu sille itselleen.

· Komissio ei hyväksy tarkistuksen 116 toista osaa eikä tarkistuksia 123 ja 124, jotka koskevat lääkevalvontatietojen saatavuutta sallittujen lääkkeiden osalta. Asetuksen 2309/93 51 artiklan toisen kohdan 3 alakohdassa säädetään jo näistä tiedoista sallittujen lääkkeiden osalta, samoin kuin 102 artiklan toisessa kohdassa, jota muutetaan tarkistuksen 116 toisessa osassa.

· Komissio ei hyväksy tarkistusta 117, jossa asetetaan velvoite myöntää julkisia varoja lääkevalvontaan liittyviin toimintoihin. Lääkevalvontaa liittyvien jäsenvaltioiden toimien rahoittamispäätökset kuuluvat yksinomaan jäsenvaltioiden toimivaltaan.

· Komissio ei hyväksy tarkistusta 118, jolla poistetaan viittaus poikkeuksellisiin olosuhteisiin tapauksissa, joissa lääkevalvontatietojen sähköinen siirtäminen ei ole mahdollista. Tämä säännös on säilytettävä, ja se on rajattava komission ehdottamalla tavalla ainoastaan poikkeuksellisiin olosuhteisiin.

· Komissio ei hyväksy tarkistusta 119, jolla lisätään potilaat niiden tahojen joukkoon, jotka voivat ilmoittaa epätoivotuista vaikutuksista suoraan markkinoille saattamista koskevan luvan haltijalle. Tämäntyyppinen suora viestintä potilaan ja luvan haltijoiden välillä ei tuottaisi luotettavaa ja käyttökelpoista tietoa; terveydenhuollon ammattihenkilöstön tai toimivaltaisen viranomaisen vastuuhenkilön on välttämätöntä seuloa nämä tiedot.

· Komissio ei hyväksy tarkistuksen 120 toista osaa, jossa määritellään viraston lääkevalvonnasta vastaavan työryhmän toimivalta. Kyseistä ryhmää ei ole nimenomaisesti perustettu asetuksella 2309/93 eikä sille näin ollen voida asettaa juridisia velvoitteita. Tarkistuksen viimeisessä osassa edellytetään, että säännöllisten turvallisuuskatsausten on oltava yleisön saatavilla rekisterissä, mutta saatavilla olosta on jo säädetty 102 artiklan toisessa kohdassa.

· Komissio ei hyväksy tarkistusta 126, jossa edellytetään, että hyöty/haittasuhteen tieteellinen arviointi analyysi on katsottava lääkkeen suhteellisen tehon arvioinnin ensimmäiseksi vaiheeksi. Hyöty/haittasuhteen analyysin tavoitteena kuitenkin on ja on jatkossakin oltava tietyn yksittäisen lääkkeen etujen ja haittojen tieteellinen arviointi eikä kyseisen lääkkeen vertaaminen muihin lääkkeisiin.

· Komissio ei hyväksy tarkistusta 127, jossa edellytetään, että jos toimivaltainen viranomainen toteaa, että tietoja on väärennetty, hän ilmoittaa siitä viipymättä syyttäjäviranomaisille. Tällainen säännös ei kuuluu lääkelainsäädännön, vaan jäsenvaltioiden hallinto- tai rikosoikeuden piiriin.

· Komissio ei hyväksy tarkistusta 129, jolla lisätään neljä uutta artiklaa, joiden mukaan jäsenvaltioiden on varmistettava, että lupien myöntämiseen ja tieteelliseen arviointiin liittyvässä toiminnassa sovelletaan puolueettomuuden, avoimuuden ja tietosuojan periaatteita. Komissio katsoo, että kyse on jäsenvaltioiden toimivallasta ja että lääkelainsäädäntöön kuuluvat lääkkeiden markkinoille saattamista koskeva lupamenettely, valvonta ja lääkevalvonta eivätkä jäsenvaltioiden sisäiset hallinnolliset määräykset. 

· Komissio ei hyväksy tarkistuksia 135 ja 136, joilla asetetaan erityinen velvoite ottaa asianmukaisesti huomioon sukupuolta koskevat näkökohdat erityisesti kliinisissä tutkimuksissa. Sukupuolten eroja koskevan kriteerin tieteellinen huomioon ottaminen sisältyy jo niiden suuntaviivojen kansainvälisen yhdenmukaistamisen yhteydessä laadittuihin tieteellisiin suuntaviivoihin, joita komissio soveltaa arviointimenettelyissään.

· Komissio ei hyväksy tarkistusta 141, jolla lisätään johdanto-osan kappale, joka koskee kolmea tavoitetta, joiden on oltava perustana sosiaaliturvamenojen valvontaa koskevalle jäsenvaltioiden politiikalle. Lääkelainsäädännön päätavoitteet on jo ilmaistu komission ehdotuksen johdanto-osan kappaleissa.

· Komissio ei hyväksy tarkistuksia 153 ja 154, joissa lisätään uusi lääkeryhmä "kasviperäiset hoitotuotteet". Tällaisen tuoteryhmän lisääminen lainsäädäntöön ei ole tarpeen; pitkään käytössä olleita vakiintuneita kasviperäisiä lääkevalmisteita koskeva uusi ehdotus sisältää tämäntyyppisen lääkkeen määritelmät.

· Komissio ei hyväksy tarkistusta 155, jolla poistetaan velvoite sisällyttää samaan lupaan saman lääkkeen eri vahvuudet, lääkemuodot, annostelureitit ja pakkaustavat. Tämä täsmennys ei ole tarpeen juridiselta kannalta.

· Komissio ei hyväksy tarkistusta 172, jolla johdanto-osan kappaleeseen lisätään viittaus Euroopan ulkopuolisten sääntelyviranomaisten ja WHO:n keräämiin kansainvälisiin lääkevalvontaa koskeviin tietoihin. Tämä johdanto-osan kappale ei liity mihinkään direktiiviehdotuksen säännökseen.

· Komissio ei hyväksy tarkistusta 176, jolla lisätään uusi vaatimus, joka koskee pitkäaikaiseen käyttöön tarkoitettujen lääkkeiden lupahakemukseen liitettäviä asiakirjoja, jotka koskevat asianmukaisia "pitkäkestoisia tutkimuksia". Sanamuoto on liian epämääräinen; lääkkeiden osalta on joka tapauksessa toimitettava niille hyväksyttyä käyttötarkoitusta varten tehdyt tutkimukset. 

· Komissio ei hyväksy tarkistusta 179, jolla jäsenvaltioille annetaan mahdollisuus ottaa käyttöön homeopaattisten lääkkeiden arviointia koskevia erityisiä säännöksiä. Tällaista poikkeusta ei voida hyväksyä; lainsäädännössä säädetään jo tällaisesta mahdollisuudesta, mutta se rajoitetaan kliinisiin ja esikliinisiin tutkimuksiin sovellettaviin sääntöihin.

· Komissio ei hyväksy tarkistusta 181, jolla korvataan 94 artikla tekstillä, jolla tiukennetaan edellytyksiä, joilla lääkkeitä voi mainostaa henkilöille, joilla on oikeus määrätä tai luovuttaa lääkkeitä. Ehdotetun tekstin sanamuoto on liian rajoittava ja tekee tällaisen myynninedistämisen harjoittamisesta mahdotonta.

· Komissio ei hyväksy tarkistuksia 189 ja 190, joilla tuotteen ominaisuuksia koskevan yhteenvedon kliinisiä tietoja koskevan osaan lisätään velvoite viitata kyseisiin tietoihin ilmoittamalla tiedot luonnollisesta esiintymisestä ja liittää mukaan tutkimussuunnitelmat. Kyseiset tiedot eivät ole tarkoituksenmukaisia tuotteen ominaisuuksia koskevassa yhteenvedossa, joka sisältää tieteellisen arvioinnin tulokset.

· Komissio ei hyväksy tarkistusta 196, jolla lisätään säännös, joka koskee pakollista lupaa, jonka jäsenvaltiot voivat myöntää lääkkeiden valmistamisen sallimiseksi, kun lääke on tarkoitettu vietäväksi kolmanteen maahan kolmannen maan viranomaisten esittämästä pyynnöstä ja sitä koskeva patentti on voimassa. Kyseessä on Maailman kauppajärjestön piirissä tehtyihin kansainvälisiin sopimuksiin kuuluvasta säännöksestä, joka ei sovi lainsäädäntöön, joka koskee lääkkeiden saattamista markkinoille yhteisössä.

4.
Muutettu ehdotus

EY:n perustamissopimuksen 250 artiklan 2 kohdan nojalla komissio muuttaa ehdotustaan edellä esitetyn mukaisesti.

2001/0254 (COD)

Muutettu ehdotus

EUROOPAN PARLAMENTIN JA NEUVOSTON DIREKTIIVI

eläinlääkkeitä koskevista yhteisön säännöistä annetun direktiivin 2001/82/EY muuttamisesta

(ETA:n kannalta merkityksellinen teksti)

1. TAUSTA

Ehdotus toimitettu neuvostolle ja Euroopan parlamentille
– KOM(2001) 404 lopullinen – 2001/0254 (COD) –
perustamissopimuksen 175 artiklan 1 kohdan nojalla:
26. marraskuuta 2001

Euroopan talous- ja sosiaalikomitean lausunto:
18. syyskuuta 2002

Euroopan parlamentin lausunto – ensimmäinen käsittely:
23. lokakuuta 2002

2. KOMISSION EHDOTUKSEN TAVOITE

Asetuksessa 2309/93 säädetään mahdollisuudesta arvioida lääkkeitä koskevia yhteisön luvananto- ja valvontamenettelyjä, jotka tulivat voimaan vuonna 1995. Ottaen huomioon vuosina 1995–2000 saadut kokemukset sekä komission kertomuksessaan "lääkkeiden markkinoille saattamista koskevien lupien myöntämistä koskevista menettelyistä saaduista kokemuksista" (KOM(2001) 606 lopullinen, 23.10.2001) esittämä analyysi, on osoittautunut tarpeelliseksi muuttaa asetusta 2309/93 sekä direktiivejä 2001/83/EY ja 2001/82/EY, joissa säädetään ihmisille tarkoitettuja lääkkeitä ja eläinlääkkeitä koskevista yhteisön säännöistä.

Yleisesti ottaen voidaan esittää neljä pääasiallista tavoitetta:

(1) taataan korkea kansanterveyden suoja erityisesti saattamalla turvalliset, innovatiiviset valmisteet saataville mahdollisimman nopeasti ja lisäämällä markkinoiden valvontaa vahvistamalla tarkastusmenettelyjä ja lääkevalvontaa;

(2) toteutetaan lääkkeiden yhtenäismarkkinat ottamalla huomioon globalisaation haasteet, ja laaditaan sääntelypuitteet, jotka edistävät Euroopan teollisuuden kilpailukykyä;

(3) vastataan Euroopan unionin tulevan laajentumisen haasteisiin;

(4) järkeistetään ja yksinkertaistetaan järjestelmää sen yleisen johdonmukaisuuden ja näkyvyyden parantamiseksi ja menettelyjen avoimuuden lisäämiseksi.

Lopuksi ehdotuksissa pyritään eläinlääkkeiden osalta ottamaan erityisesti huomioon eläinlääkkeiden saatavuuteen liittyvä ongelma.

3. KOMISSION LAUSUNTO PARLAMENTIN TEKEMISTÄ TARKISTUKSISTA

3.1. Tarkistukset, jotka komissio hyväksyy: 1, 15, 19, 20, 21, 22, 24, 28, 29, 31, 33, 34, 35, 39, 46 ja 49.

Komissio voi hyväksyä seuraavat tarkistukset siinä muodossa kuin Euroopan parlamentti on niitä ehdottanut. Tietyissä säännöksissä, jotka eivät ole tarkistusten kohteena, on tarvittaessa sanamuotoa muuttamalla poistettu epäjohdonmukaisuudet muiden säännösten kanssa tai vastaavien säännösten kanssa, jotka sisältyvät ihmisille tarkoitettuja lääkkeitä koskevaan direktiiviehdotukseen ja ihmisille ja eläimille tarkoitettuja lääkkeitä koskevista yhteisön luvananto- ja valvontamenettelyistä sekä Euroopan lääkearviointiviraston perustamisesta annettuun asetukseen. 

· Tarkistuksella 1 on tarkoitus ottaa käyttöön viittaus kansanterveyden suojaamiseen: 

"Johdanto-osan 3 kappale:

Sisämarkkinoiden toiminnan edistämiseksi on siis tarpeen lähentää kansallisia lakeja, asetuksia ja hallinnollisia määräyksiä, joiden sisältämät keskeiset periaatteet eroavat toisistaan, ilman että aiheutetaan haittaa kansanterveydelle." 

· Tarkistuksella 15 on tarkoitus edellyttää, että hakija toimittaa todisteeksi asiakirjat siitä, että kykenee täyttämään tietyt lääkevalvontaan liittyvät velvoitteet:

"12 artiklan 3 kohdan n a alakohta:

Todistus siitä, että hakijalla on käytettävissään lääkevalvonnasta vastaava pätevä henkilö sekä tarvittavat järjestelmät kaikista epäillyistä, yhteisössä tai jossakin kolmannessa maassa ilmenneistä epätoivotuista vaikutuksista ilmoittamiseksi."

· Tarkistuksella 19 pyritään täsmentämään valmisteyhteenvedossa mainittavien asioiden järjestystä: 

"14 artiklan johdantokappale:

Valmisteen ominaisuuksia koskevan yhteenvedon tulee sisältää seuraavat tiedot alla mainitussa järjestyksessä:"

· Tarkistuksella 20 täsmennetään edelleen säännöksessä tarkoitettuja yhteensopimattomuuksia: 

"14 artiklan 6 kohdan 6.1. alakohta:

pääasialliset yhteensopimattomuudet,"

· Tarkistuksen 21 tarkoituksena on vahvistaa sitä, että jäsenvaltioiden on otettava asianmukaisesti huomioon homeopaattisia eläinlääkkeitä koskevat toisten jäsenvaltioiden tekemät rekisteröinnit ja myöntämät luvat: 

"16 artiklan 1 kohta:

Jäsenvaltioiden on varmistettava, että yhteisössä valmistetut ja markkinoille saatettavat homeopaattiset eläinlääkkeet on rekisteröity tai että niille on myönnetty lupa 17 artiklan 1 ja 2 kohdan, 18 artiklan sekä 19 artiklan säännösten mukaisesti. Jäsenvaltioiden on otettava asianmukaisesti huomioon toisen jäsenvaltion jo tekemät rekisteröinnit tai myöntämät luvat:"

· Tarkistuksen 22 tarkoituksena on määrittää vahvuus, joka liittyy homeopaattisen lääkkeen vaikutukseen, ja poistaa viittaus allopaattisiin lääkkeisiin, koska tämä viittaus ei ole johdonmukainen sen ehdotuksen kanssa, jonka mukaan yksinkertaistettu rekisteröintimenettely voi koskea myös homeopaattisia eläinlääkkeitä, jotka on tarkoitettu elintarvikkeiden tuottamiseen käytettäville eläimille, eikä niiden ehdotusten kanssa, jotka koskevat lääkemääräykseen liittyviä vaatimuksia: 

"17 artiklan 1 kohdan c alakohta:

niissä on riittävä potensointiaste, johon sisältyy peräkkäinen sarja laimennuksia tai ravistuksia, lääkkeen turvallisuuden takaamiseksi; erityisesti lääke ei saa sisältää enempää kuin yhden 10 000 osan kantatinktuurasta."
· Tarkistuksen 24 tarkoituksena on edelleen määrittää homeopaattisten lääkkeiden vaikutukseen liittyvää vahvuutta valmistusmenetelmän osalta:

"18 artiklan kolmas luetelmakohta:

- valmistus- ja tarkastustiedosto jokaiselle lääkemuodolle sekä kuvaus potensointimenetelmästä,"
· Tarkistus 28 koskee markkinoille saattamista koskevan luvan voimassaoloajan muuttamista siinä tapauksessa, että lääkettä ei ole luvan seurauksena saatettu markkinoille. Sama säännös otetaan käyttöön myös aiemmin luvan saaneiden lääkkeiden osalta, joita ei ole saatettu tietyssä ajassa markkinoille. Poikkeuslauseke otetaan käyttöön seuraavasti: 

"28 artiklan 2 kohta:

Lupa, joka ei johda luvan saaneen eläinlääkkeen tosiasialliseen markkinoille saattamiseen luvan myöntäneessä jäsenvaltiossa kolmen vuoden kuluessa sen myöntämisestä, lakkaa olemasta voimassa.

Poikkeuksellisissa olosuhteissa toimivaltainen viranomainen voi sallia poikkeuksen edellisen alakohdan säännöksistä. Poikkeus on perusteltava asianmukaisesti.
28 artiklan 3 kohta:

Siinä tapauksessa, että aiemmin jäsenvaltiossa markkinoille saatettua luvan saanutta eläinlääkettä ei enää tosiasiallisesti saateta markkinoille tässä jäsenvaltiossa kolmena peräkkäisenä vuotena, kyseiselle eläinlääkkeelle annettu lupa lakkaa olemasta voimassa.
Poikkeuksellisissa olosuhteissa toimivaltainen viranomainen voi sallia poikkeuksen edellisen alakohdan säännöksistä. Poikkeus on perusteltava asianmukaisesti."
· Tarkistuksella 29 pyritään siihen, että markkinoille saattamista koskeviin lupiin liittyvistä hajautetuista menettelyistä vastaavan koordinointiryhmän työjärjestys julkaistaan: 

"31 artiklan 3 kohta:

Koordinointiryhmä vahvistaa työjärjestyksensä, joka tulee voimaan komission annettua asiasta myönteisen lausunnon. Työjärjestys julkaistaan."
· Tarkistuksen 31 tarkoituksena on ottaa käyttöön aikataulu niiden eläinlääkkeiden valmisteyhteenvedon yhdenmukaistamiselle, joilla on ollut lupa yhteisössä alle kymmenen vuotta:

"34 artiklan 2 kohdan neljäs alakohta:

Komissio vahvistaa lopullisen luettelon ja aikataulun yhdessä viraston kanssa ja kuultuaan asianomaisia osapuolia."
· Tarkistuksen 33 tarkoituksena on asettaa komitealle velvoite nimetä esittelijä asian arvioimista varten:

"36 artiklan 2 kohta:

Asian tutkimiseksi komitea nimeää yhden jäsenistään esittelijäksi. Komitea voi myös nimetä riippumattomia asiantuntijoita neuvomaan erityisasioissa. Nimetessään näitä asiantuntijoita komitea määrittelee heidän tehtävänsä ja vahvistaa määräpäivän tehtävien suorittamiselle."

· Tarkistuksella 34 on tarkoitus säätää määräajasta hakijan tai markkinoille saattamista koskevan luvan haltijan suullisille tai kirjallisille selvityksille, kun kyseessä on asian vireillepano 33 artiklan tai 34 artiklan mukaisesti: 

"36 artiklan 3 kohdan ensimmäinen alakohta:

Ennen lausunnon antamista komitea tarjoaa markkinoille saattamista koskevan luvan hakijalle tai haltijalle mahdollisuuden antaa selvitys kirjallisesti tai suullisesti komitean vahvistamassa määräajassa."
· Tarkistuksen 35 tarkoituksena on lyhentää päätöksentekoprosessin määräaikaa. Jotta sanamuoto olisi yhdenmukainen tarkistuksen 70 kanssa, jolla Euroopan parlamentti ehdottaa muutettavaksi ihmisille tarkoitettuja lääkkeitä koskevan direktiivin 2001/83/EY 33 artiklaa ja jonka komissio on hyväksynyt ja jonka tarkoituksena on lyhentää vastaavaa komissiolle annettavaa määräaikaa päätösluonnoksen laatimiseksi 30 päivästä 15 päivään; lisäksi sama tarkistus tehdään 37 artiklan ensimmäiseen kohtaan:

"36 artiklan 5 kohdan ensimmäinen alakohta:

Komitean annettua lopullisen lausuntonsa viraston on toimitettava se 15 päivän kuluessa jäsenvaltioille, komissiolle ja markkinoille saattamista koskevan luvan hakijalle tai haltijalle samanaikaisesti eläinlääkkeen arviointia ja komitean päätelmien perusteena olevia syitä kuvailevan kertomuksen kanssa.

37 artiklan ensimmäinen kohta:

Komissio valmistelee hakemusta koskevan päätösluonnoksen lausunnon vastaanottamista seuraavien 15 päivän aikana, ottaen huomioon yhteisön oikeuden säännökset."
· Tarkistuksella 39 on tarkoitus täsmentää pakkausselosteessa mainittavien asioiden järjestystä:

"61 artiklan 2 kohdan johdantokappale:

Pakkausselosteen on oltava toimivaltaisten viranomaisten hyväksymä. Siinä on oltava alla mainitussa järjestyksessä ainakin seuraavat tiedot, joiden tulee olla yhdenmukaisia 12-13 d artiklan mukaisesti toimitettujen ilmoitusten ja asiakirjojen sekä tuotteen ominaisuuksia koskevan hyväksytyn yhteenvedon kanssa:"

· Tarkistuksen 46 tarkoituksena on täsmentää sitä seikkaa, että tarkastuksia voidaan suorittaa ilman ennakkoilmoitusta. Tämä on yhdenmukainen vastaavan tarkistuksen 125 kanssa, jota Euroopan parlamentti on ehdottanut ihmisille tarkoitettuja lääkkeitä koskevan direktiivin 2001/83/EY 111 artiklan muuttamiseksi ja jonka komissio on hyväksynyt:

"80 artiklan 1 kohdan toinen alakohta:

Toimivaltainen viranomainen voi ilman ennakkoilmoitusta suorittaa tarkastuksia eläinlääkkeen lähtöaineina käytettävien vaikuttavien aineiden valmistajien sekä markkinoille saattamista koskevan luvan haltijan luona, kun viranomaisella on vakavia perusteita epäillä, että 51 artiklassa tarkoitettuja säännöksiä ei ole noudatettu. Näitä tarkastuksia voidaan tehdä myös toisen jäsenvaltion, komission tai viraston pyynnöstä."

· Tarkistuksella 49 pyritään siihen, että eläinlääkkeitä käsittelevän pysyvän komitean työjärjestys julkaistaan:

"89 artiklan 5 kohta:

Pysyvä komitea vahvistaa työjärjestyksensä. Työjärjestys julkaistaan."
3.2. Tarkistukset, jotka komissio hyväksyy osittain tai periaatteessa: 4, 5, 8, 9, 11, 14, 18, 26, 32, 36, 41, 42, 43, 48, 52, 53, 57, 58, 65, 68. 

Tietyt muut kuin periaatteessa hyväksyttyjen tarkistusten kohteena olevat säännökset on muotoiltu uudelleen, jotta voitaisiin ottaa huomioon virheelliset ristiinviittaukset ja huolehtia yhdenmukaistamisesta vastaavien ihmisille tarkoitettuihin lääkkeisiin liittyvien säännösten kanssa sekä kielellisistä korjauksista.

· Komissio voi hyväksyä periaatteessa tarkistukset 4 ja 41, joiden tarkoituksena on täsmentää homeopaattisen eläinlääkkeen määritelmää ja sen tunnistamista:

"1 artiklan 8 kohta:

"Homeopaattisella eläinlääkkeellä": 

kaikkia eläinlääkkeitä, jotka on valmistettu aineista, joita kutsutaan homeopaattisiksi kannoiksi, Euroopan farmakopeassa kuvatun homeopaattisen valmistusmenetelmän, tai jos tätä kuvausta ei ole, jäsenvaltioissa tuolla hetkellä virallisesti käytetyissä farmakopeoissa kuvatun homeopaattisen valmistusmenetelmän mukaisesti.

Homeopaattinen eläinlääke voi sisältää myös useita vaikuttavia ainesosia.
64 artiklan 2 kohdan ensimmäinen luetelmakohta:

- kannan tai kantojen tieteellinen nimitys, jota seuraa laimennusaste, 1 artiklan 8 alakohdan mukaisesti käytetyn farmakopean tunnuksia käyttäen; jos homeopaattinen eläinlääke koostuu useista kannoista, tieteellinen nimi voidaan merkinnöissä täydentää kuvitteellisella nimellä,"
· Komissio voi hyväksyä periaatteessa tarkistuksen 5, jonka tarkoituksena on täsmentää eläinlääkkeiden käyttöön liittyvien vaarojen ja hyöty/haittasuhteen määritelmää:

"1 artiklan 19, 19 a ja 19 b alakohta:

(19) "Valmisteen käyttöön liittyvillä vaaroilla":

- kaikkia eläinlääkkeen laatuun, turvallisuuteen ja tehoon liittyviä eläinten tai ihmisten terveydelle aiheutuvia vaaroja;

(19 a) "Ympäristöön liittyvillä vaaroilla":

- kaikkia ympäristölle aiheutuviin epätoivottuihin vaikutuksiin liittyviä vaaroja;

(19 b) "Hyöty/haittasuhteella":

eläinlääkkeen hyödyllisten terapeuttisten vaikutusten arviointia suhteessa edellä määritettyihin vaaroihin."

· Komissio voi hyväksyä periaatteessa tarkistukset 8 ja 9, joilla pyritään vahvistamaan sitä, että muille kuin elintarvikkeiden tuotantoon käytettäville eläimille jäsenvaltiossa sallitusta eläinlääkkeen käytöstä poikkeaminen voidaan toteuttaa poikkeustapauksissa, ja samalla annetaan mahdollisuus saada käyttöön tällaisia lääkkeitä, joille on annettu lupa muissa jäsenvaltioissa. Uusi sanamuoto on kuitenkin tarpeen, koska eläinlääkkeiden lupa koskee käyttöä tietyllä eläinlajilla. Poikkeuksellisissa olosuhteissa muun kuin elintarvikkeiden tuotantoon käytettävän eläimen osalta, jos lääke on saanut luvan toisessa maassa, eläinlääkäreillä voisi olla oikeus vapaasti tuoda/viedä eläinlääkkeitä, jos jäsenvaltiot ovat toteuttaneet soveltuvat toimenpiteet tällaisten lääkkeiden tuontia ja valvontaa varten:

"10 artiklan 1 kohta:

Jos jäsenvaltiossa ei ole olemassa muun kuin elintarvikkeiden tuottamiseen käytettävän lajin sairaustilaa varten hyväksyttyä lääkettä, eläinlääkäri voi poikkeustapauksissa ja henkilökohtaisella vastuullaan käyttää kyseisen eläimen hoidossa, etenkin välttääkseen aiheuttamasta eläimelle kärsimystä:

(a)
asianomaisessa jäsenvaltiossa tämän direktiivin tai asetuksen (EY) N:o …/… [joka koskee ihmisille ja eläimille tarkoitettuja lääkkeitä koskevia yhteisön luvananto- ja valvontamenettelyitä sekä Euroopan lääkearviointiviraston perustamista] nojalla toiselle eläinlajille tai toisessa sairaustilassa samalle eläinlajille käytettäväksi hyväksyttyä eläinlääkettä; tai
(b)
jos a alakohdassa tarkoitettua lääkettä ei ole,

(i) joko lääkettä, jonka käyttämiseen ihmisille on asianomaisessa jäsenvaltiossa lupa Euroopan parlamentin ja neuvoston direktiivin 2001/83/EY* tai asetuksen (EY) N:o …/… [joka koskee ihmisille ja eläimille tarkoitettuja lääkkeitä koskevia yhteisön luvananto- ja valvontamenettelyitä sekä Euroopan lääkearviointiviraston perustamista] nojalla;

(ii) tai toisessa jäsenvaltiossa tämän direktiivin nojalla samalle lajille asianomaisessa tai toisessa sairaustilassa käytettäväksi hyväksyttyä eläinlääkettä. Jäsenvaltioiden on toteutettava erityiset toimenpiteet tällaisen käytön valvomiseksi; tai

(c)
jos b alakohdassa tarkoitettua lääkettä ei ole, asianomaisen jäsenvaltion lainsäädännön rajoissa sellaisen henkilön tiettyä tapausta varten valmistamaa eläinlääkettä, jolla on siihen kansallisen lainsäädännön mukaan lupa.

* EYVL L 311, 28.11.2001, s. 67.
10 artiklan 2 kohta:

Poiketen siitä, mitä 11 artiklassa säädetään, tämän artiklan 1 kohdan säännöksiä sovelletaan myös eläinlääkärin suorittamaan hevoseläinten hoitoon edellyttäen, että tästä eläimestä on komission päätöksen 93/623/ETY* ja komission päätöksen 2000/68/EY** nojalla tehty ilmoitus, että sitä ei ole koskaan tarkoitettu käytettäväksi elintarvikkeiden tuottamiseen.

10 artiklan 3 kohta:

Poiketen siitä, mitä 11 artiklassa säädetään ja 89 artiklan 2 kohdassa tarkoitetun menettelyn mukaisesti komissio laatii luettelon aineista, jotka ovat välttämättömiä hevoseläinten hoidossa ja joiden varoaika on vähintään kuusi kuukautta päätöksessä 93/623/ETY* ja komission päätöksessä 2000/68/EY** säädetyn valvontamekanismin mukaan.


*
EYVL L 298, 3.12.1993, s. 45, **
EYVL L 23, 28.1.2000, s. 72."

· Komissio voi hyväksyä osittain tarkistuksen 11, jolla halutaan täsmentää poikkeuksellisia olosuhteita, joissa elintarvikkeiden tuotantoon käytettäville eläimille jäsenvaltiossa sallitusta eläinlääkkeen käytöstä voidaan poiketa, ja samalla annetaan mahdollisuus saada käyttöön tällaisia lääkkeitä, joille on annettu lupa muissa jäsenvaltioissa. Uusi sanamuoto on kuitenkin tarpeen, koska eläinlääkkeiden lupa koskee käyttöä tietyllä eläinlajilla. Lisäksi jäsenvaltioiden velvollisuutena on valvoa mahdollista eläinlääkäreiden harjoittamaa eläinlääkkeiden tuontia/vientiä. Olisi myös huolehdittava yhdenmukaistamisesta vastaavien 10 artiklan säännösten kanssa. Lisäksi eläinlääkkeen määrittely soveltuvuuden perusteella on subjektiivista, eikä tällaista sanamuotoa voida sen vuoksi ottaa yhteisön lainsäädäntöön:

"11 artiklan 1 kohta:

Jos elintarvikkeiden tuottamiseen käytettävän eläimen sairaustilaa varten ei ole jäsenvaltiossa olemassa hyväksyttyä lääkettä, vastuullinen eläinlääkäri voi poikkeustapauksissa henkilökohtaisella vastuullaan määrätä erityisesti kärsimyksen välttämiseksi tietyn tilan eläimille:

(a)
asianomaisessa jäsenvaltiossa tämän direktiivin tai asetuksen (EY) N:o …/… [joka koskee ihmisille ja eläimille tarkoitettuja lääkkeitä koskevia yhteisön luvananto- ja valvontamenettelyitä sekä Euroopan lääkearviointiviraston perustamista] nojalla toiselle eläinlajille tai toisessa sairaustilassa samalle eläinlajille käytettäväksi hyväksyttyä eläinlääkettä; tai

(b)
jos a alakohdassa tarkoitettua lääkettä ei ole,

(i) joko lääkettä, jonka käyttämiseen ihmisille on asianomaisessa jäsenvaltiossa lupa direktiivin 2001/83/EY tai asetuksen (EY) N:o …/… [joka koskee ihmisille ja eläimille tarkoitettuja lääkkeitä koskevia yhteisön luvananto- ja valvontamenettelyitä sekä Euroopan lääkearviointiviraston perustamista] nojalla;

(ii) tai toisessa jäsenvaltiossa tämän direktiivin nojalla samalle lajille asianomaisessa tai toisessa sairaustilassa käytettäväksi hyväksyttyä eläinlääkettä. Jäsenvaltioiden on toteutettava erityiset toimenpiteet tällaisen käytön valvomiseksi; tai

(c)
jos b alakohdassa tarkoitettua lääkettä ei ole saatavissa, asianomaisen jäsenvaltion lainsäädännön rajoissa ja eläinlääkärin määräyksen mukaisesti sellaisen henkilön tiettyä tapausta varten valmistamaa eläinlääkettä, jolla on siihen kansallisen lainsäädännön mukaan lupa."
· Komissio voi hyväksyä periaatteessa tarkistukset 14 ja 68, joiden tarkoituksena on lisätä vaatimus hakemusasiakirjoissa toimitettavista tiedoista, jotka koskevat eläinlääkkeelle tarkoitettua lääkevalvontajärjestelmää sekä erityisiä kokeita, jotka liittyvät eläinlääkkeen aiheuttamiin mahdollisiin ympäristöriskeihin. Kehittyneet lääkevalvontajärjestelmät eivät kuitenkaan ole tarpeen kaikkien eläinlääkkeiden osalta, ja vaatimus olisi sen vuoksi asetettava vain soveltuvissa tapauksissa. Lisäksi mahdollisten ympäristöriskien arvioimiseksi tarvittavat kokeet sisältyvät jo turvallisuuskokeisiin. Eläinlääkkeen mahdollisesti aiheuttamiin ympäristöriskeihin liittyvä säännös voidaan kuitenkin muotoilla uudelleen tarkistuksen 5 huomioon ottamiseksi: 
"12 artiklan 3 kohdan g alakohta:

Selvitykset mahdollisista varo- ja turvallisuustoimenpiteistä, jotka ovat tarpeen eläinlääkettä varastoitaessa, annettaessa eläimille ja siitä syntyvää jätettä hävitettäessä, sekä viittaus kaikkiin mahdollisiin riskeihin, joita eläinlääkkeestä voi aiheutua ympäristölle sekä ihmisten, eläinten tai kasvien terveydelle;

12 artiklan 3 kohdan j a alakohta: 
Yksityiskohtainen kuvaus lääkevalvontajärjestelmästä, ja tarvittaessa riskinhallintajärjestelmästä, jotka hakija aikoo ottaa käyttöön;"

· Komissio voi hyväksyä osittain tarkistuksen 18, jonka tarkoituksena on pidentää kolmesta vuodesta viiteen vuoteen aikaa, jona lääkkeitä voidaan kehittää käytettäväksi uusissa elintarvikkeiden tuottamiseen käytettävissä lajeissa, jolloin voidaan käyttää hyväksi laajennettu yksinoikeusjakso. Yksinoikeusjakson laajentamista uusiin merkittäviin terapeuttisiin käyttöaiheisiin ja muihin kuin elintarvikkeiden tuottamiseen käytettäviin lajeihin ei kuitenkaan voida hyväksyä, koska tämä olisi ristiriidassa säännöksen tavoitteen kanssa. Tavoitteena on nimittäin tarjota kannustin lääkkeille, jotka on tarkoitettu suurelle määrälle pieniä elintarvikkeiden tuottamiseen käytettäviä lajeja, jotka ovat ongelman ytimessä, kun kyseessä on eläinlääkkeiden saatavuus:

"13 artiklan 4 kohta:

Niiden eläinlääkkeiden osalta, jotka on tarkoitettu yhdelle tai useammalle elintarvikkeiden tuottamiseen käytettävälle lajille ja jotka sisältävät uutta vaikuttavaa ainetta, joka ei ole vielä saanut lupaa yhteisössä [päiväys] mennessä, 1 kohdan ensimmäisessä alakohdassa säädettyä 10 vuoden jaksoa pidennetään yhdellä vuodella joka kerran, kun lupa laajennetaan koskemaan uutta elintarvikkeiden tuottamiseen käytettävää eläinlajia markkinoille saattamista koskevan alkuperäisen luvan saamista seuraavien viiden vuoden aikana. 

Tämä aika ei kuitenkaan voi olla pidempi kuin yhteensä 13 vuotta sellaisen markkinoille saattamista koskevan luvan osalta, joka koskee neljää tai useampaa lajia.

Kymmenen vuoden jakson pidentäminen 11, 12 tai 13 vuoteen elintarvikkeiden tuottamiseen käytettävällä lajilla myönnetään kuitenkin vain sillä edellytyksellä, että markkinoille saattamista koskevan luvan haltija on myös jättänyt hakemuksen jäämien enimmäismäärien vahvistamiseksi luvan kohteena olevien lajien osalta."

· Komissio voi hyväksyä periaatteessa tarkistuksen 26, jonka tarkoituksena on säätää siitä, miten markkinoille saattamista koskeviin lupiin liittyvät tiedot saatetaan yleisön saataville. Uusi sanamuoto on kuitenkin tarpeen, koska markkinoille saattamista koskeva lupa ja tuotteen ominaisuuksia koskeva yhteenveto eivät kumpikaan sisällä luottamuksellisia tietoja, joiden julkaisemisen markkinoille saattamista koskevan luvan haltija voisi riitauttaa. Lisäksi komissio ehdottaa säännösten muuttamista johdonmukaisesti vastaavien tarkistusten 51 ja 52 sekä tarkistuksen 53 ensimmäisen osan kanssa, joissa Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 21 artiklan 3 kohdan ja 4 kohdan toisen alakohdan muuttamista; komissio on hyväksynyt kyseiset tarkistukset periaatteessa:

"25 artiklan 3 kohta:

Toimivaltaisen viranomaisen on viipymättä asetettava julkisesti saataville jäljennös markkinoille saattamista koskevasta luvasta ja liitettävä siihen tuotteen ominaisuuksia koskeva yhteenveto kunkin eläinlääkkeen osalta, jolle se on myöntänyt luvan. 

25 artiklan 4 kohdan toinen alakohta:

Toimivaltainen viranomaisen on viipymättä asetettava julkisesti saataville arviointikertomus ja liitettävä siihen antamansa lausunnon perusteet poistettuaan kaikki liikesalaisuuteen liittyvät tiedot."
· Komissio voi hyväksyä periaatteessa tarkistuksen 32, jonka tarkoituksena on säätää velvoittavasta vireillepanosta tapauksissa, joissa on kyse vaarasta ihmisten tai eläinten terveydelle tai ympäristölle ja yhteisön edusta, jotta asiasta voidaan suorittaa tieteellinen arviointi yhteisön tasolla. Jotta tällainen velvoittava vireillepano olisi tehokas, on tarpeen selventää, että se johtaa tieteelliseen lausuntoon ja komission päätökseen 37 ja 38 artiklan mukaisesti. Yhtenäisyyden vuoksi tällainen selvennys on lisättävä kahteen muuhunkin vireillepanomenettelyä koskevaan säännökseen. Direktiivin 35 artiklan mukainen menettely käsittää muun muassa markkinoille saattamista koskevaan lupaan tehtävät mukautukset lääkevalvontaa koskevien tietojen huomioon ottamiseksi. Jos tätä menettelyä vahvistetaan, 83 artiklaa on mukautettava siten, että toimivaltaiset viranomaiset voivat tehdä kaikki tarvittavat päätökset, jotka tilapäisen peruuttamisen ja kumoamisen ohella koskevat myös markkinoille saattamista koskevan luvan muutoksia.

"33 artiklan 3 kohta:

Jos jäsenvaltiot eivät kuitenkaan pääse sopimukseen 60 päivän määräajassa, virastolle on välittömästi ilmoitettava asiasta 36, 37 ja 38 artiklassa säädetyn menettelyn soveltamiseksi. Virastolle on toimitettava yksityiskohtainen kuvaus kysymyksistä, joista ei ole päästy sopimukseen ja erimielisyyden syistä. Kopio näistä tiedoista on toimitettava hakijalle.

34 artiklan 1 kohta:

Jos samasta eläinlääkkeestä on 12–14 artiklan mukaisesti jätetty useita markkinoille saattamista koskevia lupahakemuksia ja jos jäsenvaltiot ovat tehneet luvan antamista, sen tilapäistä peruuttamista tai peruuttamista kokonaan koskevia eriäviä päätöksiä, jäsenvaltio tai komissio tai markkinoille saattamista koskevan luvan haltija voi saattaa asian viraston, käsiteltäväksi 36, 37 ja 38 artiklassa säädetyn menettelyn soveltamiseksi.

35 artiklan 1 kohdan ensimmäinen alakohta:

Yhteisön etua koskevissa erityistapauksissa jäsenvaltiot tai komissio tai markkinoille saattamista koskevan luvan hakija tai haltija panevat asian vireille komiteassa 36, 37 ja 38 artiklassa säädetyn menettelyn soveltamiseksi ennen kuin hakemusta, markkinoille saattamista koskevan luvan tilapäistä peruuttamista tai peruuttamista kokonaan tai markkinoille saattamista koskevan luvan ehtojen tarpeellisiksi katsottavia muita muutoksia koskeva päätös tehdään, erityisesti VII osaston mukaisesti kerättyjen tietojen ottamiseksi huomioon.

83 artiklan 1 kohdan johdantokappale:

Jäsenvaltioiden toimivaltaisten viranomaisten on peruutettava tilapäisesti, kumottava tai muutettava markkinoille saattamista koskeva lupa, jos ilmenee, että:

83 artiklan 2 kohdan johdantokappale:

Lupa on peruutettava tilapäisesti, kumottava tai muutettava, jos osoitetaan, että:"

· Komissio voi hyväksyä periaatteessa tarkistuksen 36, jonka tarkoituksena on säätää, että laadittava kertomus ehdotetun hajautetun eläinlääkkeiden lupajärjestelmän toiminnasta toimitetaan Euroopan parlamentille. Kertomus toimitetaan kuitenkin myös neuvostolle, joten se olisi lisättävä säännökseen: 
"42 artiklan 2 kohta:

Komissio julkaisee viimeistään [päiväys] kertomuksen tässä luvussa tarkoitettujen menettelyjen perusteella saaduista kokemuksista ja ehdottaa mahdollisesti tarvittavia muutoksia näiden menettelyjen parantamiseksi. Kertomus toimitetaan Euroopan parlamentille ja neuvostolle."

· Komissio voi hyväksyä periaatteessa tarkistukset 42 ja 43, joiden tarkoituksena on säätää mahdollisuudesta rajoittaa lääkemääräyksen käsittämä lääkemäärä siihen vähimmäismäärään, joka tosiasiallisesti tarvitaan tietyissä tapauksissa, sekä säännöksistä, jotka koskevat sellaisten eläinlääkkeiden toimittamista, joita on lupa toimittaa elintarvikkeiden tuottamiseen tarkoitetuille eläimille ja joita varten tarvitaan lääkemääräys. Lääkemääräyksiä koskevaan tarkistukseen 42 sisältyvien säännösten sijoituspaikka on kuitenkin epäjohdonmukainen 66 artiklan säännösten kanssa, jotka koskevat lääkkeiden myyntiä, ja ne olisi parempi sijoittaa 67 artiklaan lisättävään alakohtaan. Sama koskee päinvastaisesti tarkistusta 43, joka olisi sijoitettava 66 artiklaan, joka koskee eläinlääkkeiden toimittamista. Lisäksi on tarpeen rajoittaa muiden kuin eläinlääkäreiden ja proviisoreiden toimitusoikeuksia siltä osin kuin on kyse bakteeri-infektioiden hoidosta:
"66 artiklan 2 a kohta:

Jäsenvaltiot voivat sallia alueellaan elintarvikkeiden tuottamiseen käytettäville eläimille tarkoitettujen eläinlääkkeiden, joita varten tarvitaan eläinlääkärin määräys, toimittamisen rekisteröidyn henkilön toimesta tai tällaisen henkilön valvonnassa, kun tämä henkilö antaa takeet asiaankuuluvasta pätevyydestä, kirjanpidosta ja raportoinnista kansallisen lainsäädännön mukaisesti. Jäsenvaltioiden on ilmoitettava asiasta komissiolle. Tätä säännöstä ei sovelleta eläinlääkkeiden toimittamiseen bakteeri-infektioiden hoitamiseksi suun kautta tai parenteraalisesti.

67 artiklan ensimmäisen kohdan d alakohta:

elintarvikkeiden tuottamiseen käytettäville eläimille tarkoitetut apteekkivalmisteet, sellaisina kuin ne ovat määriteltyinä 3 artiklan 2 kohdan b alakohdassa
67 artiklan ensimmäisen kohdan toinen ja kolmas alakohta:

Jäsenvaltioiden on toteutettava tarvittavat toimenpiteet sen varmistamiseksi, että silloin kun lääkkeitä toimitetaan ainoastaan lääkemääräyksellä, määrättävä ja toimitettava määrä rajoitetaan siihen vähimmäismäärään, joka tarvitaan kyseistä hoitoa varten.

Lisäksi lääkemääräys tulee vaatia uusista eläinlääkkeistä, jotka sisältävät sellaista vaikuttavaa ainetta, jota on vähemmän kuin seitsemän vuoden ajan ollut lupa käyttää eläinlääkkeessä."

· Komissio voi hyväksyä periaatteessa tarkistuksen 48, siltä osin kuin on kyse sen toisesta osasta, jonka tarkoituksena on kieltää psykotrooppisia tai huumaavia aineita sisältävien eläinlääkkeiden suora mainonta yleisölle. Näillä aineilla on aivan erityinen asema kansainvälisessä oikeudessa. Tarkistuksen ensimmäistä osaa, joka koskee vain eläinlääkärin määräyksellä saatavissa olevien eläinlääkkeiden yleisölle suuntautuvan mainonnan kieltoa, ei kuitenkaan hyväksytä, koska siinä ei oteta huomioon sitä seikkaa, että nykyisellään ei ole mitään yhteisön yleistä lainsäädäntöä, joka koskisi eläinlääkkeiden mainontaa ja johon tällaiset toimenpiteet voisivat perustua:
"85 artiklan 2 a kohta:

Jäsenvaltioiden on kiellettävä sellaisten eläinlääkkeiden mainonta suurelle yleisölle, jotka sisältävät psykotrooppisia tai huumaavia aineita, kuten niitä, jotka kuuluvat Yhdistyneiden Kansakuntien vuosien 1961 ja 1971 yleissopimusten alaan."

· Komissio voi hyväksyä periaatteessa tarkistukset 52 ja 53, joiden tarkoituksena on sallia homeopaattisten eläinlääkkeiden käyttö poikkeuksellisissa olosuhteissa, jos kyseisen sairauden hoitamiseen ei ole luvan saanutta eläinlääkettä. Ehdotettu säännös, joka koskee muita kuin elintarvikkeiden tuottamiseen käytettäviä eläimiä, on johdonmukainen sen mahdollisuuden kanssa, että ihmisille tarkoitettuja lääkkeitä voidaan poikkeuksellisissa olosuhteissa käyttää, ja se olisi sen vuoksi yhdenmukaistettava kyseisen säännöksen kanssa. Sen sijaan säännös, jonka tarkoituksena on sallia homeopaattisten eläinlääkkeiden alkuperäistarkoituksesta poikkeava käyttö elintarvikkeiden tuottamiseen käytettävillä eläimillä, voidaan hyväksyä ainoastaan sillä edellytyksellä, että toimivaltaiset viranomaiset valvovat sitä asianmukaisesti. Lisäksi elintarvikkeiden tuottamiseen käytettäville eläimille annettujen kaikkien hoitojen kirjaaminen on tarpeen muun yhteisön lainsäädännön mukaan, ja on sen vuoksi säilytettävä. Säännöstä olisi muutettava tämän mukaisesti:
"16 artiklan 2 a kohta:

Homeopaattisia eläinlääkkeitä voidaan 10 artiklasta poiketen antaa eläinlääkärin vastuulla eläimille, joita ei käytetä elintarvikkeiden tuotantoon.

16 artiklan 2 b kohta:

Jäsenvaltioiden on annettava 11 artiklan 1 ja 2 kohdasta poiketen lupa antaa eläinlääkärin vastuulla elintarvikkeiden tuotantoon käytettäville lajeille sellaisia homeopaattisia eläinlääkkeitä, joiden vaikuttavat ainesosat sisältyvät neuvoston asetuksen (ETY) N:o 2377/90 liitteeseen II. Jäsenvaltioiden on toteutettava tarvittavat toimenpiteet niiden homeopaattisten eläinlääkkeiden käytön valvomiseksi, jotka on rekisteröity tai joille on myönnetty lupa toisessa jäsenvaltiossa tämän direktiivin mukaisesti käytettäväksi samoilla lajeilla."
· Komissio voi hyväksyä periaatteessa tarkistukset 57 ja 58, joiden tarkoituksena on muuttaa markkinoille saattamista koskevan luvan voimassaoloaikaa. Itse asiassa Euroopan parlamentti ehdottaa muutettavaksi komission ehdotusta, jonka tarkoituksena on poistaa vaatimus luvan uusimisesta viiden vuoden kuluttua. Euroopan parlamentti ehdottaa, että asetettaisiin vaatimus luvan uusimisesta viiden vuoden kuluttua markkinoille saattamista koskevan luvan ensimmäisestä myöntämisestä. Tämän ensimmäisen uusimisen jälkeen luvan katsotaan olevan voimassa rajoittamattoman ajan. Johdanto-osan 13 kappale ja 28 artiklan 1 kohta muutetaan tämän vuoksi. Uusi sanamuoto on kuitenkin tarpeen, jotta voidaan tarkemmin täsmentää ensimmäisen arvioinnin asiayhteys sekä välttää määräaikojen lisääminen tällaiseen menettelyyn.

"Johdanto-osan 13 kappale:
Uusien eläinlääkkeiden markkinoille saattamista koskevien lupien voimassaolo olisi aluksi rajoitettava viiteen vuoteen. Ensimmäisen uusimisen jälkeen markkinoille saattamista koskevan luvan katsotaan olevan voimassa rajoittamattoman ajan.
Jos lupaa ei käytetä kolmeen peräkkäiseen vuoteen, eli tänä aikana lääkettä ei ole saatettu markkinoille yhteisössä, lupa olisi katsottava mitättömäksi, jotta vältetään erityisesti tällaisten lupien ylläpitoon liittyvä hallinnollinen taakka.
28 artiklan 1 kohta:

Markkinoille saattamista koskeva lupa on voimassa viisi vuotta, sanotun kuitenkaan rajoittamatta 2 ja 3 kohdan soveltamista.

Lupa voidaan uusia viiden vuoden kuluttua hyöty/haittasuhteen uudelleenarvioinnin perusteella. Kun markkinoille saattamista koskeva lupa viiden vuoden kuluttua uusitaan, haltijan on toimitettava yhteen koottu asiakirja-aineisto eläinlääkkeen laadusta, turvallisuudesta ja tehosta kaikkine muutoksineen, jotka on tehty viiden vuoden voimassaolon aikana. Uusimista koskeva hakemus on jätettävä viimeistään kuusi kuukautta ennen luvan voimassaolon päättymispäivää.

Uusimisen jälkeen markkinoille saattamista koskeva lupa on voimassa rajoittamattoman ajan."

· Komissio voi hyväksyä periaatteessa tarkistuksen 65, jonka tarkoituksena on sallia poikkeus tarpeesta vahvistaa enimmäismäärät hevoseläimille tarkoitettujen eläinlääkkeiden farmakologisesti aktiivisille aineille, edellyttäen, että kohde-eläinlajit rajoitetaan eläimiin, joita ei ole koskaan tarkoitettu käytettäväksi elintarvikkeiden tuottamiseen. Ei kuitenkaan voida hyväksyä tämän aktiivisia aineita koskevan poikkeuksen soveltamista eläinlääkkeisiin, joille on saatavilla vaihtoehtoisia valmisteita. Samoin ei voida hyväksyä markkinoille saattamista koskevan luvan myöntämistä valmisteille, jotka sisältävät asetuksen (ETY) N:o 2377/90 liitteeseen IV sisältyviä aineita, koska tämä sulkisi pois mahdollisuuden rajoittaa tällaisia aineita sisältävien elintarvikkeiden tuontia kolmansista maista. Näin ollen kyseistä säännöstä on tiukennettava ja se on muotoiltava uudelleen seuraavalla tavalla, ja markkinoille saattamista koskevan luvan hakemista koskevaan 12 artiklaan on lisättävä selventävä kohta:
"6 artiklan 3 kohta:

Poiketen siitä, mitä 1 kohdassa säädetään, eläinlääkkeelle, joka sisältää sellaisia farmakologisesti vaikuttavia aineita, jotka eivät sisälly asetuksen (ETY) N:o 2377/90 liitteeseen I, II tai III, voidaan myöntää lupa käytettäväksi niillä hevoseläimiin kuuluvilla eläimillä, joista on komission päätöksen 93/623/ETY* ja komission päätöksen 2000/68/EY** nojalla ilmoitettu, että niitä ei ole koskaan tarkoitettu elintarvikkeiden tuottamiseen. Tällaisten eläinlääkkeiden aktiiviset aineet eivät saa sisältyä neuvoston asetuksen (ETY) N:o 2377/90 liitteeseen IV eivätkä ne saa olla tarkoitettu käytettäväksi sellaisten sairauksien hoidossa, joita varten yhteisössä on myönnetty lupa eläinlääkkeelle.

12 artiklan 1 kohdan kolmas alakohta:

Kun kyseessä on 6 artiklan 3 kohdassa tarkoitettu eläinlääke, markkinoille saattamista koskevaa lupaa voidaan hakea ilman asianmukaista hakemusta asetuksen (ETY) N:o 2377/90 mukaisesti. Kaikki tarpeelliset asiakirjat laadun, turvallisuuden ja tehon osoittamiseksi 3 kohdan mukaisesti on toimitettava."
· Komissio ehdottaa 1 artiklan 2 kohdan b alakohdan muuttamista eläinlääkkeen määritelmän selventämiseksi viittaamalla farmakologiseen, immunologiseen ja metaboliseen vaikutukseen. Tämä muutos on johdonmukainen tarkistuksen 11 kanssa, jolla Euroopan parlamentti ehdottaa muutettavaksi ihmisille tarkoitettuja lääkkeitä koskevan direktiivin 2001/83/EY 1 artiklan 2 kohdan b alakohtaa ja jonka komissio on hyväksynyt periaatteessa:

"1 artiklan 2 kohdan b alakohta:

jotka voidaan antaa eläimelle tai joita voidaan käyttää eläimiin joko sairauden syyn selvittämiseksi taikka elintoimintojen palauttamiseksi, korjaamiseksi tai muuttamiseksi farmakologisen, immunologisen tai metabolisen vaikutuksen avulla."

· Komissio ehdottaa paikallisen edustajan määritelmän lisäämistä 1 artiklan 17 a kohtaan. Tämä muutos on johdonmukainen tarkistuksen 14 sanamuodon kanssa, jossa Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY muuttamista ja jonka komissio on hyväksynyt periaatteessa:

"1 artiklan 17 a alakohta:

"Markkinoille saattamista koskevan luvan haltijan edustajalla":

markkinoille saattamista koskevan luvan haltijan nimeämää henkilöä, joka edustaa luvan haltijaa kyseisessä jäsenvaltiossa ja joka yleisesti tunnetaan paikallisena edustajana. Se, että markkinoille saattamista koskevan luvan haltija delegoi tehtäviä tälle henkilölle, ei vapauta luvanhaltijaa juridisesta vastuusta."

· Komissio ehdottaa, että 12 artiklan 3 kohdan c alakohtaa muutetaan johdonmukaisesti vastaavan tarkistuksen 25 kanssa, jossa Euroopan parlamentti ehdottaa muutettavaksi ihmisille tarkoitettuja lääkkeitä koskevan direktiivin 2001/83/EY 10 artiklan 1 kohtaa ja jonka komissio on hyväksynyt. Kyseinen tarkistus koskee tietoja, jotka hakijan on toimitettava lääkkeen ainesosista:

"12 artiklan 3 kohdan c alakohta:

eläinlääkkeen sisältämien kaikkien aineiden laadullinen ja määrällinen koostumus, mukaan luettuna sen kansainvälinen yleisnimi (INN), jonka WHO on tunnustanut, jos sellainen on olemassa, tai asiaankuuluva kemiallinen nimi;"
· Komissio ehdottaa, että 13 artiklan 1 kohtaa muutetaan ja että ensimmäisen ja toisen alakohdan väliin lisätään alakohta johdonmukaisesti vastaavan tarkistuksen 36 kanssa, jossa Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 10 artiklan 1 kohdan muuttamista ja jonka komissio on hyväksynyt periaatteessa. Tämän muutoksen ansiosta voitaisiin jäsenvaltiossa käyttää lyhennettyä hakemusta geneeriselle valmisteelle, vaikka vertailulääkkeelle ei olisikaan myönnetty lupaa kyseisessä jäsenvaltiossa, vaan ainoastaan toisessa jäsenvaltiossa:

"13 artiklan 1 kohdan toinen alakohta:

Ensimmäistä luetelmakohtaa sovelletaan myös, jos vertailulääkkeelle ei ole myönnetty lupaa siinä jäsenvaltiossa, jossa geneeristä lääkettä koskeva hakemus on jätetty. Tässä tapauksessa hakijan on ilmoitettava hakemuksessa sen jäsenvaltion nimi, jossa vertailutuotteella on tai on ollut lupa. Jäsenvaltion toimivaltaisen viranomaisen on sen jäsenvaltion toimivaltaisen viranomaisen pyynnöstä, jossa hakemus on jätetty, toimitettava kuukauden kuluessa jäljennös vertailulääkkeen lupa-asiakirjoista ja sen markkinoille saattamista koskevasta luvasta."

· Komissio ehdottaa, että muutetaan 13 artiklan 2 kohdan b alakohta täsmällisemmän määritelmän antamiseksi geneeriselle lääkkeelle, jotta se on johdonmukainen jäsenvaltioiden epävirallisesti hyväksymän tieteellisen määritelmän kanssa. Ehdotus on myös johdonmukainen tarkistuksen 156 kanssa, jossa Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 10 artiklan 2 kohdan muuttamista ja jonka komissio on hyväksynyt periaatteessa, mutta jonka sanamuoto muutetaan vastaamaan nykyistä määritelmää:

"13 artiklan 2 kohdan b alakohta:

'geneerisellä lääkkeellä' lääkettä, joka on vaikuttavien aineiden laadun ja määrän osalta koostumukseltaan samanlainen, jolla on sama lääkemuoto ja jonka biologinen samanarvoisuus vertailulääkkeen kanssa on osoitettu biologista hyväksikäytettävyyttä koskevissa asianmukaisissa tutkimuksissa. Vaikuttavan aineen eri suolat, esterit, eetterit, isomeerit, isomeerien seokset, kompleksit tai johdannaiset katsotaan samaksi vaikuttavaksi aineeksi, jos ne eivät merkittävästi eroa ominaisuuksiltaan turvallisuuden ja/tai tehon osalta. Hakija voidaan vapauttaa biologista hyväksikäytettävyyttä koskevista tutkimuksista, jos hän voi osoittaa, että lääke täyttää liitteessä I ilmoitetut perusteet."
· Komissio ehdottaa uutta 3 a kohtaa 13 artiklaan geneeristen biologisten eläinlääkkeiden asiakirjavaatimusten täsmentämiseksi. Näitä lääkkeitä ei aina voida luokitella geneerisiksi lääkkeiksi 13 artiklan 2 kohdan b alakohdan mukaisessa merkityksessä, mutta niistä ei pitäisi kaikissa tapauksissa vaatia täydellisen asiakirja-aineiston toimittamista. Asiakirja-aineiston on kuitenkin sisällettävä kaikki tarpeelliset asiakirjat ja tiedot, jotka koskevat turvallisuuskokeita ja esikliinisiä ja kliinisiä kokeita, jotta biologista hyväksikäytettävyyttä koskevat kokeet voidaan korvata. Ehdotus on johdonmukainen tarkistusten 167 ja 168 kanssa, joissa Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 10 artiklan muuttamista ja jotka komissio on hyväksynyt periaatteessa, mutta joiden sanamuoto muutetaan edellä esitetyllä tavalla lisäämällä erillinen kohta: 

"13 artiklan 3 a kohta:

Siinä tapauksessa, että biologisen eläinlääkkeen kanssa samanlainen biologinen vertailueläinlääke ei täytä kaikkia geneerisen lääkkeen määritelmän edellytyksiä, on toimitettava tulokset näihin edellytyksiin liittyvistä asiaankuuluvista esikliinisistä ja kliinisistä kokeista. Tuloksia muista kokeista, joihin viitataan vertailulääkkeen asiakirja-aineistossa, ei edellytetä toimitettavaksi."
· Komissio ehdottaa 23 artiklan 3 kohdan muuttamista siten, että viittaus 12 artiklaan on oikein:

"23 artiklan 3 kohta:
toimivaltainen viranomainen voi samalla tavoin, erityisesti kuulemalla kansallista tai yhteisön vertailulaboratoriota, varmistua, että hakijan 12 artiklan 3 kohdan j alakohdan mukaisesti esittämä jäämien analyyttinen määritysmenetelmä on tyydyttävä;"
· Komissio ehdottaa 30 artiklan 4 alakohdan muuttamista sen sanamuodon mukauttamiseksi vastaavan tarkistuksen 60 kanssa, jota Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 26 artiklan muuttamiseksi ja jonka Euroopan komissio on hyväksynyt muutetussa sanamuodossa, siten, että markkinoille saattamista koskevan luvan hakijalle tai haltijalle asetetaan nimenomainen vastuu markkinoille saattamista koskevan lupahakemuksen tueksi toimitettujen tietojen oikeellisuudesta:

"30 artiklan neljäs kohta:

Markkinoille saattamista koskevan luvan hakija tai haltija on vastuussa toimittamiensa asiakirjojen ja tietojen totuudenmukaisuudesta.

· Komissio ehdottaa 33 artiklan 1 kohdan muuttamista siten, että siihen lisätään 1 a kohta, jossa selvennetään ihmisten tai eläinten terveyteen tai ympäristöön kohdistuvan mahdollisen vakavan vaaran käsitettä. Tämä muutos on yhdenmukainen tarkistuksen 63 kanssa, jota Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 29 artiklan muuttamiseksi ja jonka komissio on hyväksynyt uudelleen muotoiltuna siten, että otetaan huomioon komission antamien mahdollisten suuntaviivojen tarve:

"33 artiklan 1 a kohta:

Vakava ihmisten tai eläinten terveyteen tai ympäristöön kohdistuva vaara määritellään komission antamissa suuntaviivoissa."
· Komissio ehdottaa 58 artiklan 1 kohdan a alakohdan ja 61 artiklan 2 kohdan a ja b alakohdan muuttamista siten, että ne ovat yhdensuuntaiset ihmisille tarkoitettuja lääkkeitä koskevan direktiivin 2001/83/EY muuttamista koskevan ehdotuksen kanssa. Lisäksi ehdotetaan 61 artiklan 1 kohdan muuttamista siten, että siihen lisätään toinen alakohta, jotta se olisi yhdenmukainen tarkistuksen 86 kanssa, jota Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 63 artiklan muuttamiseksi, siten, että pakkausseloste on mahdollista laatia useilla kielillä, kunhan tiedot ovat samat kaikilla kielillä:

"58 artiklan 1 kohdan a alakohta:

lääkkeen nimi, vahvuus ja lääkemuoto, jos lääkkeellä on useita vahvuuksia ja/tai useita lääkemuotoja; yleisnimi on lisättävä, kun lääke sisältää ainoastaan yhtä vaikuttavaa ainetta ja jos sen nimi on kuvitteellinen nimi;

61 artiklan 1 kohta:

Pakkausselosteen lisääminen eläinlääkkeiden pakkauksen sisälle on pakollista, jollei tässä artiklassa edellytettyjä tietoja voida ilmoittaa pakkauksessa tai ulommassa päällyksessä. Jäsenvaltioiden on ryhdyttävä tarvittaviin toimenpiteisiin sen varmistamiseksi, että pakkausseloste koskee ainostaan sitä eläinlääkettä, johon se on liitetty. Pakkausseloste on laadittava yleisesti ymmärrettävässä muodossa sen jäsenvaltion virallisella kielellä tai virallisilla kielillä, jossa lääke saatetaan markkinoille.

Ensimmäisen alakohdan säännöksellä ei estetä pakkausselosteen laatimista useilla kielillä, jos tiedot ovat samat kaikilla kielillä.

61 artiklan 2 kohdan a alakohta:

markkinoille saattamista koskevan luvan haltijan ja valmistajan ja tarvittaessa luvanhaltijan jäsenvaltiossa nimeämän edustajan nimi tai toiminimi sekä kotipaikka tai päätoimipaikka;
61 artiklan 2 kohdan b alakohta:

eläinlääkkeen nimi, vahvuus ja lääkemuoto. Yleisnimi on lisättävä, kun lääke sisältää ainoastaan yhtä vaikuttavaa ainetta ja jos sen nimi on kuvitteellinen nimi. Kun lääke on 31-43 artiklassa säädetyn menettelyn mukaisesti hyväksytty eri nimillä kyseisissä jäsenvaltioissa, luettelo kussakin jäsenvaltiossa hyväksytyistä nimistä;"
· Komissio ehdottaa 64 artiklan 2 kohdan muuttamista siten, että se on johdonmukainen 17 artiklan 1 kohdan b alakohdassa olevan vaatimuksen kanssa, jonka mukaan homeopaattisen eläinlääkkeen merkinnöistä tai mistään siihen liitetyistä tiedoista ei saa ilmetä erityistä terapeuttista käyttötarkoitusta, ja siten, että sanamuoto on yhtenäinen tarkistuksen 89 kanssa, jota Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 68 artiklan muuttamiseksi:

"64 artiklan 2 kohdan johdantokappale:

Selkeän ilmaisun "homeopaattinen eläinlääke ilman hyväksyttyjä terapeuttisia käyttötarkoituksia" ja lääkkeen potensoituun luonteeseen tehdyn viittauksen lisäksi 17 artiklan 1 kohdassa tarkoitettujen homeopaattisten eläinlääkkeiden merkinnöissä ja soveltuvissa tapauksissa pakkausselosteessa on oltava seuraavat ja ainoastaan seuraavat tiedot:"
· Komissio ehdottaa 72 artiklan 2 kohdan muuttamista siten, että jäsenvaltioiden on asetettava erityisvaatimuksia, jotka koskevat ilmoituksen tekemistä eläinlääkkeiden epätoivotuista vaikutuksista. Tätä muutosta ehdotetaan yhdenmukaisuuden saavuttamiseksi lääkevalvontaa koskevan tarkistuksen 114 kanssa, jota Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 101 artiklan muuttamiseksi ja jonka komissio on hyväksynyt uudelleen muotoiltuna:

"72 artiklan 2 kohta:

Jäsenvaltioiden on asetettava eläinlääkäreille ja muille terveyden alan ammattilaisille erityisvaatimuksia, jotka koskevat ilmoituksen tekemistä epäillyistä vakavista tai odottamattomista epätoivotuista vaikutuksista ja epäillyistä epätoivotuista vaikutuksista ihmiseen."

· Komissio ehdottaa 73 artiklan kolmannen kohdan muuttamista eläinlääkkeitä koskevien tietojen julkisen saatavuuden selventämiseksi. Tätä muutosta ehdotetaan yhdenmukaisuuden saavuttamiseksi lääkevalvontaa koskevan tarkistuksen 116 kanssa, jota Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 102 artiklan muuttamiseksi ja jonka komissio on hyväksynyt uudelleen muotoiltuna, jotta vältettäisiin viittaus tietokantaan, mutta mahdollistettaisiin mahdollisimman laaja tietojen julkinen saatavuus:

"73 artiklan kolmas kohta:

Jäsenvaltioiden on varmistettava, että järjestelmässä kerätyt asianmukaiset tiedot toimitetaan muille jäsenvaltioille ja virastolle. Näiden tietojen on sisällyttävä asetuksen (ETY) N:o 2309/93 51 artiklan toisen kohdan j alakohdassa tarkoitettuun tietokantaan, ja niiden on oltava viipymättä julkisesti saatavilla."

· Komissio ehdottaa 75 artiklan 5 kohdan muuttamista siten, että täsmennetään säännöllisten turvallisuuskatsausten esittämisväliä ja lisätään uusi 7 kohta, joka koskee markkinoille saattamista koskevan luvan haltijan oikeutta antaa lääkevalvontaa koskevia tietoja julkisuuteen. Näitä muutoksia ehdotetaan yhdenmukaisuuden saavuttamiseksi lääkevalvontaa koskevien tarkistusten 120 ja 121 kanssa, joita Euroopan parlamentti ehdottaa ihmisille tarkoitettuja lääkkeitä koskevan direktiivin 2001/83/EY 104 artiklan muuttamiseksi ja jotka komissio on hyväksynyt:

"75 artiklan 5 kohta:

Jos muita vaatimuksia ei ole asetettu markkinoille saattamista koskevan luvan antamisen edellytykseksi tai 77 artiklan 1 kohdassa tarkoitetuissa ohjeissa luvan antamisen jälkeen, kaikki epätoivottuja vaikutuksia koskevat tiedot on toimitettava toimivaltaisille viranomaisille säännöllisen turvallisuuskatsauksen muodossa joko viipymättä pyynnöstä tai säännöllisin väliajoin seuraavalla aikataululla: joka kuudes kuukausi ensimmäisten kahden vuoden ajan eläinlääkkeen ensimmäisestä markkinoille saattamisesta, vuosittain seuraavien kahden vuoden ajan ja tämän jälkeen kolmen vuoden välein. Säännöllisten turvallisuuskatsauksien on sisällettävä tieteellinen arviointi eläinlääkkeen eduista ja riskeistä.

75 artiklan 7 kohta:

Markkinoille saattamista koskevan luvan haltija ei saa antaa lääkevalvontaa koskevia tietoja julkisuuteen ilman toimivaltaisen viranomaisen lupaa."

· Komissio ehdottaa uuden 75 a artiklan lisäämistä, jolla markkinoille saattamista koskevan luvan haltijalle asetetaan vaatimus ilmoittaa toimivaltaisille viranomaisille eläinlääkkeen markkinoinnin keskeyttämisestä muista kuin turvallisuussyistä. Ilmoituksen antamiselle olisi myös asetettava aikaraja. Näitä muutoksia ehdotetaan johdonmukaisuuden saavuttamiseksi tarkistusten 122 ja 159 kanssa, joita Euroopan parlamentti ehdottaa direktiivin 2001/83/EY muuttamiseksi ja jotka komissio on periaatteessa hyväksynyt, kunhan ne muotoillaan uudelleen asetuksen (ETY) N:o 2309/93 muuttamista koskevan tarkistetun ehdotuksen mukaisesti:
"75 a artikla:

Markkinoille saattamista koskevan luvan haltijan on myös ilmoitettava toimivaltaisille viranomaisille mahdollisesta väliaikaisesta tai lopullisesta eläinlääkkeen markkinoinnin keskeyttämisestä. Ilmoitus on annettava poikkeuksellisia olosuhteita lukuun ottamatta vähintään kaksi kuukautta ennen lääkkeen markkinoinnin keskeyttämistä."

· Komissio ehdottaa 84 artiklan 1 kohdan a alakohdan muuttamista sen osoittamiseksi, että tämän artiklan säännökset koskevat jo hyväksyttyjä eläinlääkkeitä: 
"84 artiklan 1 kohdan a alakohta:

eläinlääkkeen hyöty/haittasuhteen ei sallituissa käyttöolosuhteissa arvioida olevan suotuisa, ottaen huomioon erityisesti eläinten terveyteen ja hyvinvointiin liittyvät edut sekä kuluttajan terveyteen liittyvä turvallisuus ja edut, jos hyväksyminen koskee kotieläinjalostuksessa käytettäviä eläinlääkkeitä;"
3.3. Tarkistukset, joita komissio ei hyväksy: 2, 3, 7, 10, 13, 16, 17, 23, 25, 27, 30, 37, 38, 40, 44, 45, 47, 56, 59, 60, 62, 63, 64, 66, 67 ja 69.

· Komissio ei voi hyväksyä johdanto-osan 8 kappaleeseen tehtyä tarkistusta 2, jolla rajoitetaan elintarvikkeiden tuottamiseen käytettäville eläimille tarkoitettujen eläinlääkkeiden hyväksyminen terapeuttisiin tarkoituksiin, sillä muiden käyttökohteiden kieltäminen ei kuulu lääkkeitä koskevan lainsäädännön soveltamisalaan.

· Komissio ei voi hyväksyä johdanto-osan uuteen kappaleeseen tehtyä tarkistusta 3, jossa Euroopan parlamentti esittää komissiolle kehotuksen kehittää standardoitu eläinlääkkeiden ympäristöluokitusjärjestelmä. Komission mukaan tämä ehdotus ei ole tarpeen, sillä kukin uusi eläinlääke arvioidaan suhteessa kyseisen lääkkeen yleiseen hyötyihin ja haittoihin liittyvään ympäristöriskiarviointiin. Lisäksi on korostettava eläinlääkkeiden saatavuuteen liittyvää ongelmaa.

· Komissio ei voi hyväksyä tarkistusta 7, jolla pyritään rajoittamaan eläinlääkkeen markkinoille saattamista koskeva lupa yhteen lääkemuotoon. Tämä muutos ei ole hyväksyttävissä, sillä luvan käsite kattaa alkuperäisen luvan ja sen laajennukset muihin vahvuuksiin, lääkemuotoihin ja pakkauksiin. Lääkemuodon lisääminen on sallittu muutoksia koskevan asetuksen 541/95 mukaisesti (pantu täytäntöön 39 artiklan mukaisesti).

· Komissio ei voi hyväksyä tarkistusta 10, jolla eläinlääkäreiden sallitaan rajoituksetta hoitaa kaikkia hevoseläimiä, jopa elintarvikkeiden tuottamiseen käytettäville eläimille kielletyillä aineilla (liite IV). Säännöstä on kuitenkin muutettu, jotta otettaisiin huomioon tarve lisätä jalostukseen ja tuotantoon käytetyt hevoseläimet sellaisia hevoseläimiä koskevien säännösten soveltamisalaan, jotka on suljettu pois elintarvikkeiden tuotannosta komission päätöksen 2000/68/EY mukaisesti (katso jakso 3.2. tarkistukset 8 ja 9).

· Komissio ei voi hyväksyä tarkistusta 13, jonka mukaan varoaikaa ei sovelleta sellaisiin homeopaattisiin eläinlääkkeisiin, joissa vaikuttavien ainesosien pitoisuus on yhtä suuri tai alempi kuin miljoonasosa. Tällaiseen vaikuttavan aineen määrään ei viitata muualla direktiivissä, ja jopa homeopaattisten eläinlääkkeiden sisältämät aineet voivat olla vaaraksi ihmisten terveydelle. 

· Komissio ei voi hyväksyä tarkistusta 16, jolla uusia ainesosia sisältävien lääkkeiden, jotka eivät ole aikaisemmin kuuluneet eläinlääkkeisiin Euroopan unionissa, tietosuoja-aika rajataan kahdeksaan vuoteen. Tämä tarkistus muuttaa innovaatioiden suojelun ja geneeristen lääkkeiden tuoman kilpailun vahvistamisen välistä tasapainoa, joka sisältyy komission ehdotukseen.

· Komissio ei voi hyväksyä tarkistusta 17, jolla uusia aktiivisia aineita sisältävien eläinlääkkeiden tietosuoja-aika pidennetään 15 vuoteen pieneläinlajien ja munivien kanojen osalta, jos hakija saattaa lääkkeen markkinoille kahden vuoden kuluessa luvan myöntämisestä. Pieneläinlajien määrittely ei ole mahdollista yhteisön tasolla, sillä se vaihtelee alueittain. Lisäksi 15 vuotta on liian pitkä aika komission ehdottamaan 10 vuoden yleiseen tietosuoja-aikaan verrattuna. Komissio teki ehdotuksen tietosuoja-ajan pidentämisestä suoraan 13 vuoteen mehiläisten ja kalojen osalta, koska on epätodennäköistä, että kyseisenlaisia lääkkeitä voitaisiin käyttää muilla lajeilla. Samoja ehtoja ei voida soveltaa muniviin kanoihin ja muihin lajeihin. Lisäksi Euroopan parlamentin ehdotus oikeuttaa tarkistus markkinoille saattamista koskevalla lausekkeella ei anna lisätakeita eläinlääkkeiden saatavuudesta.

· Komissio ei voi hyväksyä tarkistusta 23, jolla eläinperäisiä tai ihmisistä peräisin olevia vaikuttavia aineita saa sisällyttää homeopaattisiin eläinlääkkeisiin, jos ne noudattavat Euroopan farmakopean monografian 'Homeopaattiset valmisteet' määräyksiä. Tällaisten aineiden suhteen on noudatettava olennaisia lisävaatimuksia, kuten vieraiden tekijöiden puuttuminen ja TSE:hen liittyvä riskinarviointi. 

· Komissio ei voi hyväksyä tarkistusta 25, jolla poistetaan turvallisuustestejä koskevat vaatimukset elintarvikkeiden tuottamiseen käytettäville lajeille tarkoitetuilta homeopaattisilta eläinlääkkeiltä, jos aine sisältyy asetuksen (ETY) N:o 2377/90 liitteeseen II. Ei ole tieteellisiä perusteita poiketa yhdenmukaistetuista standardeista sellaisina kuin ne sisältyvät direktiiviin elintarvikkeiden tuottamiseen käytettäville lajeille tarkoitettujen homeopaattisten eläinlääkkeiden turvallisuuden ja tehon testaamisen suhteen.

· Komissio ei voi hyväksyä tarkistusta 27, jolla markkinoille saattamista koskevan luvan haltijoille luvan antamisen jälkeen asetettavaan vaatimukseen lisätään viittaus yhteisön lainsäädäntöön. Markkinoille saattamista koskevan luvan haltijoiden on joka tapauksessa noudatettava yhteisön lainsäädäntöä. 

· Komissio ei voi hyväksyä tarkistusta 30, jolla asian saattaminen eläinlääkekomiteaan tehdään pakolliseksi, jos markkinoille saattamista koskevista luvista on tehty eriäviä päätöksiä. Eriävien päätösten tekemiseen johtavat syyt voivat vaihdella huomattavasti eivätkä päätökset välttämättä aiheuta vaaraa ihmisten tai eläinten terveydelle tai ympäristölle. Siksi tällaisissa tilanteissa on välttämätöntä säilyttää nykyisissä säännöksissä jätetty harkinnanvara.

· Komissio ei voi hyväksyä tarkistusta 37, jolla lisätään viittaus koteloihin ja lääkkeen merkinnöissä olevaan tilaan, johon voidaan kirjoittaa lisätietoja. Kotelolle valittu määritelmä on pakkaus, joka jo esiintyy tekstissä. Ylimääräisille merkinnöille varattu tila ei sovellu kaikille lääkkeille, koska tilasta voi olla pulaa. Jos lisätiedot ovat tarpeen, ne olisi annettava muilla tavoin.

· Komissio ei voi hyväksyä tarkistusta 38, jolla muutetaan eläinlääkkeistä huolehtimiseen liittyviä erityisiä varotoimia koskevaa sanamuotoa ja velvoitetaan palauttamaan käyttämättömät lääkkeet apteekkiin. Ehdotetun sanamuodon ensimmäinen osa ei lisää mitään komission ehdottamaan säännökseen. Ehdotus palauttaa kaikki käyttämättömät lääkkeet apteekkiin ei toimi käytännössä, sillä eläinlääkkeitä toimitetaan myös muita jakelukanavia pitkin. Yhteisössä ei myöskään ole yhdenmukaistettua jakelujärjestelmää eläinlääkkeille. 

· Komissio ei voi hyväksyä tarkistusta 40, jolla 64 artiklaan lisätään viittaus 59 artiklaan. Kyseisellä 59 artiklalla ei ole merkitystä homeopaattisten eläinlääkkeiden kannalta, sillä kaikki näitä lääkkeitä koskeva tieto on lueteltu 64 artiklassa.

· Komissio ei voi hyväksyä tarkistusta 44, jolla lyhennetään aika, jonka lääkemääräys on vaadittava uusia vaikuttavia aineita sisältävistä eläinlääkkeistä, neljään vuoteen tietyin edellytyksin. Tarvetta vahvistaa lääkevalvontaa koskevia säännöksiä ei voida rajata luvan antamisen jälkeiseen neljään ensimmäiseen vuoteen.

· Komissio ei voi hyväksyä tarkistuksia 45 ja 69, jotka koskevat kansallisten viranomaisten lääkevalvontatoimien riippumattoman rahoittamisen takaamista, sillä kyse on jäsenvaltioiden toimivaltaan kuuluvasta asiasta.

· Komissio ei voi hyväksyä tarkistusta 47, joka koskee eläinlääkkeen suhteellisen tehon arviointia. Tietyn lääkkeen hyöty/haittasuhde liittyy ainoastaan kyseisen lääkkeen lupaan eikä muiden lääkkeiden. 

· Komissio ei voi hyväksyä tarkistusta 56, jolla lisätään neljä uutta artiklaa, joissa jäsenvaltioille asetetaan tiettyjä riippumattomuutta, avoimuutta ja luottamuksellisuutta koskevia vaatimuksia, joita on sovellettava eläinlääkkeiden tieteellisessä arvioinnissa ja lupamenettelyssä. Komissio katsoo, että lääkelainsäädäntö luo puitteet lääkkeiden markkinoille saattamista koskevan luvan myöntämiselle, valvonnalle ja tarkastuksille eikä kansallisten toimivaltaisten viranomaisten sisäisille hallinnollisille menettelyille. 

· Komissio ei voi hyväksyä tarkistusta 59, jolla lisätään eläinlääkejäämien enimmäismääriä koskevan asetuksen (ETY) N:o 2377/90 soveltamista koskevan poikkeus siten, että eläinlääkäri voi antaa poikkeustapauksissa elintarvikkeiden tuottamiseen käytettäville eläimille lääkkeitä, jotka sisältävät kyseisen asetuksen liitteeseen I, II, tai III sisältymättömiä aineita edellyttäen, että hän määrää varoajan. Komissio katsoo, että tällaisella poikkeuksella voisi olla vakavia vaikutuksia kuluttajien turvallisuuteen ja eläinlääketeollisuuden tulevaisuuteen, jos eläinlääkäreille annettaisiin mahdollisuus käyttää mitä tahansa lääkettä mille tahansa lajille. Tällaisessa käytössä ei olisi mahdollista valvoa jäämiä, ja lääketeollisuuden kannustimet kehittää uusia tuotteita vähenisivät. Eläinlääkärillä ei myöskään olisi riittävästi tietoa varoajan asettamiseksi, sillä ajat perustuvat sille, että vähintään yhden elintarvikkeiden tuottamiseen tarkoitetun lajin osalta on jo vahvistettu jäämien enimmäistasot.

· Komissio ei voi hyväksyä tarkistusta 60, jolla direktiiviin lisätään elintarvikkeiden tuottamiseen käytettävien eläinten määritelmä. Komissio katsoo, että tällainen määritelmä ei kuulu lääkelainsäädännön piiriin. 

· Komissio ei voi hyväksyä tarkistusta 62, jolla 11 artiklaan lisätään viittaus pitävien tieteellisten tietojen puuttumiseen ennakkoedellytykseksi hallinnollisen varoajan soveltamiselle. Komissio katsoo, että tällainen viittaus on tarpeeton kohdan sisällön kannalta, sillä siinä asetetaan hallinnolliset vähimmäisvaroajat, joita on noudatettava aina, kun kyseisen artiklan säännöksiä sovelletaan.

· Komissio ei voi hyväksyä tarkistuksia 63 ja 66, joilla lisätään muutos säännöksiin, jotka koskevat jäsenvaltioiden mahdollisuuksia valvoa sellaisten eläinlääkkeiden käyttöä, jotka on tarkoitettu elintarvikkeiden tuottamiseen tarkoitetuille eläimille, mutta joita ei ole sallittu kyseisessä jäsenvaltiossa. Komissio katsoo, että kansallisen valvontajärjestelmän perustaminen on ensiarvoisen tärkeää. Viranomaisten on valvottava tarkoin eläinlääkkeitä tuontia muista jäsenvaltioista, muuten koko markkinoille saattamista koskeva lupajärjestelmä heikentyy.

· Komissio ei voi hyväksyä tarkistusta 64, jolla lisätään johdanto-osan kappale, joka koskee vapautta valita vaihtoehtoinen hoitomuoto huolimatta tällaisten hoitomuotojen oikeudellisen aseman eroista jäsenvaltioiden välillä. Komissio katsoo, että tällainen johdanto-osan kappale ei vastaa mitään ehdotuksen säännöstä eikä sitä näin ollen voida sisällyttää ehdotukseen.

· Komissio ei voi hyväksyä tarkistusta 67, jolla lisätään uusi eläinlääkärin antaman määräyksen määritelmä, jonka mukaan ainoastaan eläinlääkärit, joilla on siihen oikeus, saavat määrätä lääkkeitä eläimille käytettäväksi. Komissio katsoo, että kyseinen määritelmä on liian yksityiskohtainen ja rajoittava. Voidaan ajatella, että muutkin ammattihenkilöt, joilla on siihen oikeus, saavat määrätä erityisiä lääketyyppejä kansallisen lain mukaisesti. Lisäksi edustavan näytteen ja hyvien eläinlääkintätoimintatapojen merkitys tässä yhteydessä on epäselvä.

4. MUUTETTU EHDOTUS

EY:n perustamissopimuksen 250 artiklan 2 kohdan mukaisesti komissio on muuttanut ehdotustaan edellä esitetyllä tavalla.

